KUMITAT PERMANENTI DWAR L-AFFARIJIET SOĊJALI

(Rapport Uffiċjali u Rivedut)

Laqgħa Nru. 37

It-Tlieta, 19 ta' Ġunju, 2001

Stampat fl-Uffiċċju ta' l-Iskrivan

Prezz Lm1

Laqgħa Nru. 37

It-Tlieta, 19 ta' Ġunju, 2001

Il-Kumitat iltaqa' fil-Palazz, il-Belt Valletta, fis-7.08 p.m.

Il-Minuti tal-laqgħa Nru. 36 li saret fit-30 ta' Jannar, 2001, ġew konfermati.

PJAN STRATEĠIKU GĦALL-IMPLIMENTAZZJONI TAL-KURRIKULU NAZZJONALI

IĊ-CHAIRPERSON (Onor. Helen D'Amato): L-ewwelnett nixtieq nibda billi nirringrazzja lilkom kollha talli għoġobkom tilqgħu l-istedina tagħna biex tiġu hawnhekk ħalli niddiskutu l-implimentazzjoni tal-kurrikulu.

Is-sena l-oħra f'dan il-kumitat iddiskutejna t-tfassil tal-kurrikulu qabel ma beda jitħaddem.

Kellna diskussjoni estensiva ħafna u issa li wasalna fil-fażi ta' l-implimentazzjoni tiegħu, inħoss li flimkien għandna niddiskutu x-xogħol li sar u naraw kif il-kurrikulu qed jiġi attwat.

Biex ngħid hekk, dan huwa t-test tax-xogħol li sar biex tfassal il-kurrikulu, u nagħtu bidu għad-diskussjoni billi nistieden lill-Ministru ta' l-Edukazzjoni, l-Onor.

Louis Galea, jagħti introduzzjoni qasira dwar l-implimentazzjoni tal-kurrikulu nazzjonali.

Nitlob li kemm jista' jkun il-preżentazzjonijiet ikunu konċiżi, ħalli wara, il-membri tal-kumitat ikunu jistgħu jagħmlu mistoqsijiet jew suġġerimenti.

Infakkarkom li dawn is-sessjonijiet huma rekordjati u dak li jingħad huwa pubbliku.

L-Onor.

LOUIS GALEA (Ministru ta' l-Edukazzjoni): Sinjura President, Onor. kollegi, sinjuri.

Kif aċċennajt inti, Onor. D'Amato, fil-bidu tas-sena li għaddiet ippubblikajna l-kurrikulu nazzjonali bil-messaġġ "Inwelldu l-Ġejjieni Flimkien".

L-akbar preokkupazzjoni li kellna wara l-pubblikazzjoni tiegħu, kienet kif l-objettivi, il-miri u d-direzzjoni, konna se nwettquhom u allura mill-ewwel waqqaft żewġ gruppi ta' xogħol, in-National Steering Committee on the Implementation of the National Minimum Curriculum presedut mill-Prof.

Kenneth Wain, u t-Training Strategy Formulation Team, maħsub biex jiffoka fuq it-taħriġ, li kien immexxi mid-Direttur Ġenerali ta' l-Edukazzjoni, is-Sur Charles Mizzi.

L-isteering committee dwar it-twettiq tal-kurrikulu, kif kien mistenni, baqa' miexi fuq it-tradizzjoni li konna bdejna nsawru fis-snin ta' qabel, jiġifieri fuq il-linja ta' konsultazzjoni, ta' djalogu, ta' preżenza tal-partijiet kollha involuti fil-proċess edukattiv.

Mhux biss il-kumitat innifsu kellu rappreżentanza wiesgħa kif se jkollna ċans nisimgħu iktar tard fi preżentazzjonijiet oħrajn, iżda talli kien hemm sena sħiħa ta' konsultazzjonijiet li kienu magħmula b'mod preparat biex jiġi assigurat li kulħadd ikollu l-opportunita' li jirrifletti u jagħti l-opinjoni tiegħu dwar l-aħjar metodu u l-aħjar strateġija li bih nistgħu nwettqu l-kurrikulu nazzjonali, u biex tiġi assigurata wkoll li dik il-konsultazzjoni tkun waħda rilevanti u maħsuba biex meta wieħed ikun qed jieħu sehem fi gruppi ta' xogħol, jew f'konferenzi, jew jirrispondi kwestjonarji, jew jagħti pariri, ikun qed jagħmlu bl-iktar mod preparat u effettiv possibbli.

Ix-xogħol li kien mitlub jagħmel l-isteering committee lestih fiż-żmien mogħti lilu u fil-fatt fl-aħħar tas-sena li għaddiet jiena ġejt ippreżentat bir-rapport tiegħu.

Wara perijodu ta' eżami ta' dan ir-rapport u wara kjarifiki li tlabt miċ-chairman tal-kumitat, il-Prof.

Kenneth Wain, u wara diskussjonijiet individwali li kelli ma' membri li kienu fuq il-kumitat biex nifhem aħjar uħud mir-rakkmandazzjonijiet li kienu qegħdin isiru u uħud mil-linji strateġiċi li l-pjan kien qed jindika, u fuq pariri li kelli mid-Diviżjoni ta' l-Edukazzjoni, ħassejt li dan huwa rapport li għandu jiġi aċċettat.

Kien f'dan il-kontest li l-Ministeru u d-Diviżjoni ta' l-Edukazzjoni ħadmu biex jippreżentaw proposta lill-gvern ħalli r-rapport ikun endorsed u aċċettat minnu.

Ridna li l-gvern jimpenja ruħu dwaru u jifhem l-implikazzjonijiet finanzjarji tal-pjan ta' strateġija.

Dan hu x'għamel il-Kabinett fil-bidu ta' din is-sena meta aħna ressaqnih għall-konsiderazzjoni tiegħu.

Fil-fatt kif jaf kulħadd, id-dokument ġie pubblikat u disseminat bl-iktar mod wiesa' possibbli biex nassiguraw li d-direzzjoni, ir-rakkmandazzjonijiet u t-target speċifiċi, il-miri li qegħdin inpoġġu quddiemna, ikunu ħwejjeġ li jafhom kull min irid iħaddimhom, ibda min-nies involuti f'oqsma ta' policy making fil-ministeru, fid-Diviżjoni ta' l-Edukazzjoni u fid-diversi dipartimenti li jaqgħu tagħha, u wisq iktar il-kapijiet kollha ta' l-iskejjel u l-għalliema konċernati.

Tajjeb li wieħed jirrimarka li qegħdin nitkellmu fuq strateġija, fuq policy, li ma tapplikax biss għall-iskejjel ta' l-Istat imma għall-iskejjel kollha, kemm dawk tal-Knisja kif ukoll dawk indipendenti.

Naturalment hemm ċerti deċiżjonijiet li jridu jittieħdu biex il-pjan ikun jista' jitwettaq u jekk wieħed jagħti daqqa t'għajn lejn l-introduzzjoni tal-pjan strateġiku, jara li hemm elenkati erba' punti partikolari li wieħed irid iħares lejhom.

L-ewwel punt li diġa' rreferejt għalih, huwa li l-pjan strateġiku jrid jiġi endorsed u jsir parti mill-istrateġija nazzjonali tal-gvern fil-qasam ta' l-edukazzjoni.

Marbuta ma' dan kien hemm it-twaqqif ta' l-istruttura ċentrali li riedet tieħu ħsieb dan il-pjan ta' strateġija u fil-fatt, kif kulħadd jaf, jiena mxejt mar-rakkmandazzjonijiet ta' dak il-pjan u ħtarna l-Kunsill Nazzjonali tal-Kurrikulu li flimkien mal-Ministeru u mad-Diviżjoni ta' l-Edukazzjoni, jridu jaraw, isegwu, jiggwidaw, jappoġġjaw, u pass pass jevalwaw l-implimentazzjoni tal-ħidma li trid issir fid-dawl tal-kurrikulu nazzjonali.

Il-Kunsill Nazzjonali tal-Kurrikulu huwa forum ta' importanza nazzjonali għall-edukazzjoni ta' pajjiżna.

Huwa forum li jirrifletti l-estensjoni tal-kurrikulu għall-iskejjel kollha kemm huma u fih insibu preżenza kemm ta' l-iskejjel tal-Knisja kif ukoll ta' l-iskejjel indipendenti, apparti rappreżentanti ta' l-Istat.

Il-kunsill jirrifletti interessi oħra, stakeholders oħra, bħalma huma l-ġenituri u ċerti setturi oħrajn li importanti li jkollna l-kontribut tagħhom f'din il-fażi importanti ta' l-edukazzjoni li għaddejja minnu pajjiżna.

Aħna qegħdin naraw li l-Kunsill Nazzjonali tal-Kurrikulu fil-fatt qed jaħdem u aktar 'il quddiem se nisimgħu mill-membri stess dwar dak li qed jiġri fil-kunsill biex mhux biss nieħdu ħjiel tax-xogħol li qed isir, imma anke tad-diffikultajiet li rridu nżommu quddiem għajnejna u li rridu negħlbu, u ta' l-opportunitajiet importanti li għandna quddiemna.

Deċiżjoni oħra li l-pjan jispigola biex inkunu nistgħu navvanzaw 'il quddiem l-implimentazzjoni ta' dan il-pjan, kienet il-kwestjoni tal-finanzjament.

Meta tlabna lill-gvern jikkonsidra dan il-pjan, ridna li jikkonsidra wkoll l-implikazzjonijiet finanzjarji tiegħu u kif kellna l-opportuntia' li ngħidu diversi drabi fil-Parlament u fil-pubbliku, il-gvern poġġa għad-dispożizzjoni tat-twettiq ta' dan il-pjan fondi sostanzjali kif huwa kalkolat li hemm bżonn.

Naħseb li din kienet it-tieni deċiżjoni kruċjali li ntalbet fil-pjan innfisu bħala punt importanti jekk wieħed irid jasal għall-implimentazzjoni tiegħu.

Il-pjan isemmi żewġ oqsma oħra li huma ta' portata fundamentali.

L-ewwel wieħed huwa t-teħid ta' deċiżjonijiet ta' policies f'numru ta' oqsma li huma elenkati fil-pjan innfisu.

Dan jappartjeni l-ħidma tal-kunsill nazzjonali u fil-fatt diġa' qed isegwi l-oqsma diversi u jieħu d-deċiżjonijiet li jidhirlu li huma meħtieġa biex it-twettiq tal-pjan iseħħ.

Naturalment, minn żmien għal żmien nistennew li fil-firxa ta' dawn il-ħames snin, il-kunsill jew id-diviżjoni, skond kif jappartjeni lilhom fil-mansjonijiet tal-qadi ta' dmirijiethom, jirrikkmanda lill-ministeru għat-tfassil ta' policies u flimkien nikkonsidrawhom waħda waħda, niddeċiedu dwarhom u fl-aħħarnett nattwawhom.

Ir-raba' punt li l-pjan strateġiku jsemmi huwa li jrid ikun hawn sforz nazzjonali biex jitneħħew ostakoli - il-pjan jiddiskrivihom bħala national-level obstacles - għall-implimentazzjoni tiegħu.

Il-pjan jagħmel riferenza partikolari għall-parteċipazzjoni u t-taħriġ ta' l-għalliema.

Naturalment fuq dan l-aħħar punt huwa ċar ħafna li l-implimentazzjoni tal-pjan strateġiku fil-kamp ta' l-edukazzjoni li hu mistenni li jġib qabża ta' kwalita' importanti fl-esperjenza edukattiva, ma tiddependix biss billi xi parti waħda tieħu sehem fis-sistema u l-proċess edukattiv.

Kif diġa' ntqal, huwa kbir in-numru ta' stakeholders fil-proċess edukattiv u dawn jinkludu uffiċjali minn diversi ministeri, dipartimenti u aġenziji, rappreżentanti minn diversi unions, minn diversi strutturi u mill-partijiet soċjali, pero' fuq kollox, it-twettiq tal-pjan jiddependi bil-kbir mill-edukaturi li qed joperaw fuq il-livell ċentrali bħala l-mexxejja tat-taqsima edukattiva fil-pajjiż u fuq livell iktar diċentralizzat, jiddependi bil-kbir mill-kapijiet ta' l-iskejjel, mill-għalliema u mhux l-inqas, mill-ġenituri.

Meta wieħed jiġi biex jirrifletti fuq id-deċiżjonijiet dwar l-istrateġiji meħtieġa biex aħna ntaffu u neliminaw kemm nistgħu dawn in-national-level obstacles li qegħdin fit-triq għat-twettiq tal-kurrikulu nazzjonali, jara kemm hija importanti l-operazzjoni li jrid jagħmel il-Kunsill Nazzjonali tal-Kurrikulu u anke l-importanza tal-parteċipazzjoni kontinwa ta' l-istakeholders kollha involuti.

Il-ministeru u d-Diviżjoni ta' l-Edukazzjoni se jibqgħu jsegwu attentament minn ġurnata għall-oħra l-iżviluppi fit-twettiq tal-kurrikulu nazzjonali, pero' aħna ma rridux li l-Kunsill Nazzjonali tal-Kurrikulu jkun xi kumitat li qed jiltaqa' sempliċement biex iġib flimkien l-istakeholders issa li m'għadniex fl-istadju ta' kumitat li qed ifassal proposti għall-kurrikulu nazzjonali, jew fil-fażi li qed ifasal pjan strateġiku biex jirrakkmandah lill-gvern, imma li jkun għodda ta' importanza kbira biex jidditermina x'qed jiġri fit-twettiq tal-kurrikulu.

Il-ministeru u d-Diviżjoni ta' l-Edukazzjoni qegħdin hemm biex jappoġġjaw id-direzzjonijiet, id-deċiżjonijiet u l-gwida li jagħmel il-kunsill nazzjonali.

It-terms of reference tal-kunsill huma importanti ħafna u l-istennija tiegħi hija li l-kunsill jaqbad id-diversi truf li jpoġġi quddiemu l-pjan strateġiku biex bl-għajnuna ta' kulħadd jixprunah lejn it-twettiq tiegħu.

Fl-aħħar mill-aħħar, ilkoll kemm aħna anzjużi li naraw li x-xogħol u r-riżultati ta' dak kollu li ddiskutejna u li fassalna flimkien fis-snin li għaddew u li issa qegħdin nipprovaw inwettqu, ikunu ħwejjeġ li mmissuhom b'idejna ma' l-istudenti fil-klassi u li jibdew jissawru bl-iktar mod konkret fl-iskejjel li aħna rridu niżviluppaw bħala ċentri ta' tagħlim u ta' kultura fil-komunitajiet tagħna.

Dan huwa sforz li ma jista' jkollu l-ebda suċċess jekk ma jkunx hemm sħubija pożittiva u kostruttiva bejn l-għalliema, il-ġenituri u l-istakeholders kollha li qegħdin hemm biex joffru l-infrastruttura u l-appoġġ biex din is-sħubija tagħti l-aqwa frott tagħha.

Sinjura President, filwaqt li jiena se nsegwi b'attenzjoni kbira d-dibattitu u d-diskussjoni kollha li se ssir f'dan il-kumitat u nkun dispost li nintervjeni u nagħti l-fehmiet tiegħi u l-informazzjoni li nista' nagħti fuq kull materja li tista' titqanqal, irrid nagħlaq din l-introduzzjoni billi l-ewwelnett nerġa' nrodd ħajr pubblikament u minn qalbi, lin-national steering committee dwar l-implimentazzjoni tal-kurrikulu nazzjonali li tmexxa b'dedikazzjoni u b'impenn kbir mill-president tiegħu, Prof. Kenneth Wain, u bl-istess impenn u dedikazzjoni ħadu sehem fih id-diversi membri li kienu ġejjin minn oqsma differenti.

Inħossni sodisfatt li fil-qasam edukattiv kellna kumitat - bħall-kumitati ta' qablu li fasslu diversi abbozzi - li ngħata terms of refernce li fil-fehma tiegħi ma kenux terms of reference ħfif imma kienu jirrikjedu ċerta profondita' ta' diskussjoni u firxa ta' għerf fil-kamp edukattiv, u li barra li ddiskuta u kkonsulta ma' mijiet kbar ta' stakeholders f'dan il-kamp, irnexxielu li jwettaq ix-xogħol tiegħu fiż-żmien li ngħatalu.

Irrid nirringrazzja ħafna minn qalbi lil dawk kollha li qegħdin iservu fil-Kunsill Nazzjonali tal-Kurrikulu, il-kunsill li issa għandu mhux biss sena biex jaħdem, imma li għandu quddiemu firxa ta' żmien mhux ħażin.

Irrid inrodd ħajr speċjali lid-Direttur, is-Sinjorina Mary Vella, li barra li qed tkompli terfa' fuq spallejha x-xogħol tad-Dipartiment tal-Kurrikulu fi ħdan id-Diviżjoni ta' l-Edukazzjoni, aċċettat ukoll li terfa' l-piż li tippresjedi dan il-kunsill li kif għedna huwa magħmul minn diversi stakeholders.

Nifhem li fil-kamp ta' l-edukazzjoni mhux dejjem faċli li d-diversi partijiet li jista' jkollhom miri differenti, jekk mhux ukoll interessi differenti, iġġibhom flimkien madwar mejda biex jaġixxu b'qalb u vuċi waħda, u għaldaqstant irrid nirringrazzja lilha u lil kull min qed iservi fuq il-kunsill, għax-xogħol kollu li qed jagħmlu.

Uħud mill-membri fuq il-kunsill huma uffiċjali pubbliċi, pero' dan ix-xogħol qed jagħmluh over and above ix-xogħol normali tagħhom.

Fil-kunsill hemm ukoll numru ta' persuni li ġejjin minn setturi differenti li m'humiex impjegati mad-dipartiment ta' l-edukazzjoni jew mal-gvern, u m'hemmx dubju li anke dawn qed jagħtu kontribut mill-ħin tagħhom u kemm jiena kif ukoll il-gvern, rikonoxxenti tax-xogħol li qed jagħmlu.

Grazzi.

IĊ-CHAIRPERSON: Nirringrazzjak Ministru.

Jiena ta' l-opinjoni li issa nistieden lid-Direttur Ġenerali ta' l-Edukazzjoni biex jagħti overview tas-sitwazzjoni u mbagħad wara, il-membri tal-kumitat ikollhom iċ-ċans jagħmlu l-mistoqsijiet li jkunu jixtiequ jagħmlu kemm lilu u kemm lill-Ministru Galea li se jibqa' hawnhekk magħna.

LOUIS GALEA: Sinjura President, jekk tippermettili, naħseb li l-preżentazzjoni dettaljata għandha ssir mill-President tan-National Curriculum Council għax il-kompetenza hekk titlob.

IĊ-CHAIRPERSON: Ir-raġuni li se nuża din is-sistema hija minħabba li d-direttur ġenerali għandu l-overview tas-servizzi edukattivi li għandna f'pajjiżna, u s-Sinjorina Mary Vella, bħalma għamlet fil-laqgħa meta konna qed niddiskutu n-national minimum curriculum, tkun tista' tiffoka b'mod iktar dettaljat fuq l-implimentazzjoni.

IS-SUR CHARLES MIZZI (Direttur Ġenerali, Diviżjoni ta' l-Edukazzjoni): Sinjura President, il-preżentazzjoni tiegħi m'hijiex se tkun twila għax la rrid nirrepeti affarijiet li diġa' qal il-Ministru, u lanqas ma jien beħsieni nagħti dettalji tekniċi għax dak huwa spazju tad-direttur tal-kurrikulu li ex officio – u b'ċertu sodisfazzjon ngħid ex officio - hija president tal-Kunsill tal-Kurrikulu Nazzjonali.

Nippreferi nagħmel ftit kummenti li permezz tagħhom nipprova nagħmel contextualisation sabiex ikollna occhio clinico li jista' jgħin id-dibattitu fuq il-pjan strateġiku.

Naħseb il-fatt li l-pjan strateġiku wasal f'dan l-istadju, huwa a momentous occasion għad-Diviżjoni ta' l-Edukazzjoni.

Huwa punt storiku għax qed jerġa' jenfasizza ħaġa li konna bdejna t-triq għaliha.

Bla dubju ta' xejn u bla tlaqliq nistgħu ngħidu li l-ikbar prijorita' tad-Diviżjoni ta' l-Edukazzjoni hija l-implimentazzjoni tal-pjan srateġiku għall-implimentazzjoni tal-kurrikulu nazzjonali.

Għal darb'oħra qed nerġgħu ngħidu li d-diviżjoni qed titlaq ftit ftit mill-kultura tagħha kif konna nafuha fl-antik, meta kienet tikkonċentra u tiċċentra lilha nnifisha fuq il-proviżjoni tal-ħtiġijiet ta' l-iskejjel, ċioe' l-affarijiet kwantitattivi, bħalma huma t-trasport, l-għalliema, ir-riżorsi eċċ., u qed timxi għal xi ħaġa li hija iktar ċentrali, li hija l-qalba ta' l-edukazzjoni, x'inhu proprju jiġi mgħallem fl-iskejjel.

Minn dak il-lat hija l-ikbar prijorita', hija integrali għad-diviżjoni u għaldaqstant kien tajjeb ħafna li din ma tagħmilhiex id-diviżjoni waħedha.

Bit-twaqqif tal-pjan strateġiku u bit-twaqqif tal-Kunsill Nazzjonali tal-Kurrikulu mmexxi mid-Direttur tal-Kurrikulu fi ħdan id-Diviżjoni ta' l-Edukazzjoni, inħoloq spazju sabiex jidħol ħaddieħor.

Il-formulazzjoni hija iktar konsenswali, hija iktar integrata u allura, kif qal il-Ministru, xogħolna jagħmel ħafna aktar sens jekk minflok ma mmexxu minn quddiem, leading from the front, nidraw teknika ftit iktar sottili where we lead from the back.

Din qed ngħiduha wkoll lill-kapijiet ta' l-iskejjel tagħna.

L-importanti hu li tkun taf x'inhi d-direzzjoni, tħoss li d-direzzjoni hija tajba u se tagħmel ġid, u allura tħalli lil dak li jkun jimxi bil-mod tiegħu, pero' fl-istess waqt insostnu r-riżorsi kollha tagħna biex nagħtu appoġġ sabiex il-miri jitwettqu.

Id-Direttur tal-Kurrikulu se tispjega l-punti tekniċi tal-pjan strateġiku, pero' fi pjanijiet strateġiċi għat-twettiq ta' kurrikulu f'xi kontest nazzjonali, hemm żewġ affarijiet li wieħed irid ilaqqagħhom flimkien; l-element ta' deċentralizzazzjoni u l-element ta' kontroll.

Per eżempju fl-Ingilterra qed jipprovaw jersqu biex jistabbilixxu iktar kontroll f'sistema li kienet għal kollox sparpaljata.

Deċentralizzazzjoni totali tista' twassal biex ikollok nuqqas ta' koerenza u nuqqas ta' koordinazzjoni, waqt li mill-banda l-oħra, ċertu kontroll jista' joħnoq l-iżvilupp ta' organizzazzjoni, per eżempju ta' skola.

Jien kont preżenti waqt id-dibattiti li nżammu dwar it-tfassil tal-pjan strateġiku - kont membru ta' l-istrategic committee għalkemm m'iniex membru tal-Kunsill Nazzjonali tal-Kurrikulu preżenti - u nista' ngħid li dawn il-punti tqajmu waqt dawk il-laqgħat.

Fil-fatt kienet interessanti kif bejn teżi u antiteżi ħarġet ċertu sinteżi.

Proprju l-bieraħ, fl-uffiċċju tiegħi kelli lil Mrs Pepin li hija l-head ta' l-European Unit ta' l-EURYDICE u kif qalet hija stess, meta huma jagħmlu l-komparabilita' bejn is-sistemi edukattivi kollha Ewropej, isibu li waħda mill-affarijiet li qed tinkwieta lil ħafna nazzjonijiet hija kif lill-iskejjel tagħtihom iktar nifs mingħajr ma tħalli lis-sistema taħrablek minn idejk.

Mingħajr ma nidħol fid-dettalji, ngħid li dan il-pjan qed jistabbilixxi li tlieta, erba' snin oħra, l-iskejjel kollha jkunu waslu f'ċertu livell, pero' t-triq li dawn jaqbdu biex jaslu hemmhekk, tiddependi minn fejn bdew, mis-saħħa li għandhom u mit-triq li jagħżlu huma.

Mela l-fatt huwa li dan il-pajjiż qed jipproponi mudell u qed jipproponi li wara ċertu snin trid tasal f'ċertu stadju, pero' kif tasal hemmhekk jiddependi mid-direzzjoni li tkun ħadet l-iskola.

Forsi qabel konna ngħidu li kull skola bilfors trid tagħmel ċertu passi u allura waqt li tkun qed tagħmel l-ordni, tkun ukoll qed toħnoq.

Issa għandna dan il-mudell u se nagħtuh trial ħalli naraw jekk jimxix, iżda jien fiduċjuż illi se naslu.

Kif għedt qabel, dan huwa mument storiku għax mill-kliem se nersqu għall-fatti u jien ċert illi l-baħar li jikkumbatti se ngħadduh ukoll.

Mrs Pepin, id-direttur ta' l-EURYDICE, kienet interessata ħafna fil-mudell tagħna u qaltli li se jkunu qed iħarsu ħafna lejh peress li jista' jkun forma ta' laboratorju minħabba li jissintesizza żewġ polaritajiet li kienu jeżistu meta pjanijiet strateġiċi ġew imfassla biex iwasslu l-kurrikulu f'pajjiżi oħra.

Il-pjanijiet strateġiċi għat-twettiq ta' kurrikulu jippruvaw jużaw żewġ tipi ta' għodda; pressure u support.

Biex l-iskejjel twassalhom xi mkien, hawn min jipprova jadotta s-sistema ta' pressure, imbuttaturi kbar, u hawn min imur għas-support.

Jista' jkun li attwalment wieħed irid jasal għal sitwazzjoni fejn ikollok kemm support u kemm pressure, pero' imbagħad tqum id-domanda minn xiex għandek tibda.

Tibda bil-pressure u tagħti s-support, jew tibda bis-support u teżerċita l-pressure?

U kif għedt lid-Direttur Pepin il-bieraħ, l-istrategic plan tagħna għamel għażla u definittivament m'għamilx l-għażla Ingliża li hija bbażata totalment fuq pressure, fuq league tables u jekk l-iskola m'hijiex qiegħda 'l fuq fil-league tables, ifisser li qed tbati.

Hija sistema ta' kif tipprova tilħaq oġġettiv strateġiku biex twassal il-kurrikulu permezz ta' pressjoni qawwija.

Il-pjan strateġiku tagħna warrab din it-tip ta' filosofija.

Għall-erba' snin li ġejjin, il-pjan strateġiku qed jipproponi l-għoti ta' support, support, support, lil kull skola, pero' fl-aħħar tiegħu jibda ġej ħjiel li jista' jkun hemm bżonn ta' pressjoni sottili.

L-iskejjel ser jitħallew jimxu fit-triq li jagħżlu huma pero' meta tasal is-sena 2005 ser isir survey biex naraw kienx hemm skejjel li waqgħu lura u għaliex waqgħu lura.

U jekk ikun hemm xi ħadd li waqa' lura għax ikollu bżonn naqra pressa biex jimxi 'l quddiem, iva, ikun il-waqt li nagħmlu l-pressure meħtieġa sabiex dik l-iskola tasal.

Pero' ħażin ħafna li nitkellmu fuq pressjoni u pressa meta għadna se nibdew nitilqu.

Lill-iskejjel se nibdew nagħtuhom ftit spazju u allura huwa ħażin li tippressa żżejjed saħansitra qabel ma tagħtihom l-ispazju.

Ħalli mbagħad wara li tkun tajt l-opportunitajiet u s-support kollu tara min waqa' lura u tipprova tara għaliex ma rnexxielux jimxi fit-triq li xtaq.

Naħseb dan huwa l-ewwel pjan Malti li huwa sistemiku, u sistemiku fis-sens li jħares lejn is-sistema kollha u kull ħaġa qed tiġi ppreżentata waħda wara l-oħra.

Dan il-pjan ma qabadx aspett, intefa' fuqu u ma tax kas ta' affarijiet oħra, imma ħares lejn il-bżonn li jkun hawn strutturi, strutturi ġodda adegwati li jwasslu lill-iskejjel ikunu attrezzati biex jaqbdu t-triq li għażlu huma sabiex jaslu lejn l-oġġettivi ssettjati mil-lat ċentrali.

Aspett importanti li jħares lejh il-pjan strateġiku, huwa t-taħriġ.

Jekk tagħmel l-istrutturi kollha u ma tħarriġx lil min irid iwettaq l-objettivi, m'intix se tasal.

Hemm l-idea wkoll li jkun hemm project funding, li jkun hemm fondi għal kull skola biex tkun kapaċi tatwa l-miżuri li tixtieq ħalli tilħaq il-miri li hija stess tkun għamlet għaliha nnfisha.

Naturalment il-miri jridu jaqblu mal-fondi li jkollok, pero' dak huwa l-kompitu tal-management.

Ma tistax taspira għal xi ħaġa li teħtieġ fondi aktar milli fil-fatt ikollok.

Hekk trid tibda tkun skola.

Hekk irid jibda jkun il-manager.

Aspett ieħor li nsibu fil-pjan strateġiku hija r-riċerka.

F'kull qasam, inkluż l-edukazzjoni, tista' tagħmel ħafna pjanijiet u tarahom jimxu, imma jekk ma tkunx qed tagħmel riċerka biex tanalizza r-riżultati tista' fil-fatt tkun qed tidħak bik innifsek.

F'kull ħaġa għandek bżonn ir-riċerka, l-ewwelnett biex tara eżatt fuqhiex taħdem u t-tieninett biex tara jekk f'dak li għamilt irnexxejtx jew le.

Dawn huma l-karatteristiċi kollha tal-pjan strateġiku li għandna quddiemna u nixtieq li dan li għedt jintuża bħala pedament, bħala bażi, għad-dibattitu.

Apparti li s'issa l-pjan għadu ma bediex jaħdem ħlief għat-twaqqif tal-Kunsill Nazzjonali tal-Kurrikulu li x-xogħol tiegħu se jkun kif se tispjega iktar tard il-President ta' dan il-kunsill, diġa' kellna żviluppi li ġew wara l-ftehim li ntlaħaq bejn id-diviżjoni, il-Ministeru u l-union ta' l-għalliema u fih diġa' ddaħlu ċertu elementi, elementi li qed iservu ta' scaffolding, pedament, għal dak li għad irid isir iktar tard permezz ta' dan il-pjan.

Barra minn hekk, kellna wkoll inizjattivi li se nelenkhom malajr.

Mill-ftehim ma' l-MUT se nieħu biss dawk l-affarijiet li għandhom x'jaqsmu ma' dan il-pjan strateġiku għax hemm aspetti oħra li m'għandhomx x'jaqsmu mal-pjan, per eżempju, relazzjonijiet industrijali.

Waħda mill-inizjattivi hija li jitwaqqaf il-post ta' activity teachers.

Dawn ikunu għalliema li jidħlu fl-iskola fl-10.30 a.m. u joħorġu fl-4.30 p.m. Naħseb is-sinjal li qed jingħata hu li l-ħin ta' l-iskola jista' kultant jaqbeż dik it-treshhold mirakuluża tas-2.30 p.m. Kienet ħolma tagħna li naslu f'dan il-punt.

Mingħajrha, il-kurrikulu ġdid, bil-miri ambizzjużi li għandu, żgur li ma kienx ikun jista' jintlaħaq.

Jekk nipprovaw indaħħlu dak kollu li hemm fil-kurrikulu mingħajr ma jitwal il-ħin, inkunu qed naħqru lit-tfal.

L-ewwel proposta kienet illi l-activity teacher ikun bħall-għalliema l-oħra, jibda fit-8.30 a.m. u jispiċċa fis-2.30 p.m., pero' l-attivita' prattika m'għandhiex tibda fit-8.30 a.m. kif kien isir fl-antik.

L-ewwel sagħtejn ta' tagħlim għandhom ikunu dedikati għall-aspett akkademiku, għall-Ingliż u l-matematika, u attivitajiet oħra jiġu wara u jibqgħu għaddejjin 'l hemm mill-ħin skolastiku.

Bejn is-2.30 p.m. u l-4.30 p.m., l-activity teacher se jkun qed jilħaq miri oħra li qegħdin fl-istess kurrikulu.

Inizjattiva oħra tirrigwarda r-resource teacher u fil-fatt il-ġimgħa l-oħra ħarġet cirkolari fl-iskejjel kollha fejn ġie mgħarraf li kull min għandu 57 sena u jkollu tletin sena servizz, jista' joffri li jitwarbulu 25% mil-load li jkollu ta' tuition u jgħin f'affarijiet oħra li aħna naħsbu li se jkollna bżonn.

Għal dak il-kwart tal-ħin tagħhom, l-għalliema ma jkunux fil-klassi imma jkunu qed jagħmlu tip ta' xogħol li hu meħtieġ biex dan il-pjan ikun jista' jitwettaq fl-iskejjel partikolari.

Dawn se jissejħu resource teachers u se jkunu dawk l-għalliema li għandhom 57 sena li se joffru illi jitnaqqsilhom kwart mil-load tagħhom biex jagħmlu xogħol fid-diversi oqsma li qed joffri l-pjan strateġiku.

Jekk ix-xogħol tagħhom jirnexxix jew le, hija xi ħaġa li rridu naraw 'il quddiem.

Li hu żgur hu li ma rridux li jkollna għalliema li jneħħu kwart mil-load tagħhom biex sempliċement joqogħdu fi staff room.

Il-ħsieb hu li nibdew bil-ftit u jekk immorru tajjeb, inkomplu niżviluppaw.

Sinjura President, meta nitkellmu fuq riżorsi għandna t-tendenza li nitkellmu fuq ir-riżors materjali, pero' hemm riżorsa oħra li ħadd ma kien qed isemmiha, u din hija r-riżorsa tal-ħin.

Malli jsiru s-2.30 p.m., kulħadd jitlaq 'il barra u ara xi ħadd ma jagħmilx xi tagħlim wara dak il-ħin, pero', kif diġa' għedt, donnu issa qed jidher li dan l-aspett qed jitkisser.

Problema oħra hija li aħna nitolbu ħafna riflessjoni mingħand l-għalliema, pero' kif jista' jkollok riflessjoni mingħand l-għalliema, jekk l-għalliema m'għandhom l-ebda ħin li jkunu flimkien?

Kif nistgħu nippretendu li kull darba li l-għalliema jinġabru flimkien biex issir riflessjoni, nibagħtu t-tfal id-dar?

Jiena naħseb li scaffolding importantissimu għall-implimentazzjoni ta' dan il-pjan, huwa l-ispazju li ġie identifikat fl-agreement bejn id-Diviżjoni ta' l-Edukazzjoni u l-MUT u li qed jissejjaħ "development time".

Qabel, l-għalliema kienu jidħlu darba f'sentejn biex jagħmlu staff development - anzi konna nsejħulhom "service courses'' - mentri issa qed ngħidu li l-għalliema għandhom jibdew jidħlu tlett ijiem fis-sena.

Matul dawn it-tlett ijiem jista' jsir kemm staff development, kemm school development, u kemm curriculum development.

Pero' barra dan id-development time ta' tlett ijiem kull sena, darba kull term, l-għalliema kollha se jibqgħu sagħtejn wara l-ħin - jiġifieri t-tfal mhux se jkollhom bżonn jintbagħtu d-dar, u l-għalliema se jitħallsu għall-ħin żejjed li se jqattgħu fl-iskola – biex flimkien jirriflettu kif l-iskola tagħhom tista' tiżviluppa biex jitwassal il-kurrikulu propost.

Nerġa' nirrepeti, mingħajr dan l-iscaffolding, ma konniex se naslu fejn qed nimmiraw.

Ħaġ'oħra li mhux ta' min wieħed iħalliha barra, hija li l-kap taċ-Ċivil, Mr Grima, kitbilbna u għarrafna li l-MUT se tuża l-ħidma tagħha biex l-ischool development plans jimxu 'l quddiem għax taċċetta li huma tajbin u meħtieġa.

Il-bażi ta' kif dak li se nagħmlu nazzjonalment se jibda jitwassal f'kull skola, huwa proprju l-eżerċizzju ta' l-ischool development planning.

Dan l-eżerċizzju konna bdejnieh fl-iskejjel sekondarji f'Mejju ta' l-1997.

Dakinhar konna għamilna l-ewwel pass u minn dakinhar sal-lum, bqajna miexjin.

Għal min forsi m'huwiex intiż fil-qasam ta' l-edukazzjoni, tajjeb ngħid li l-ischool development plan hija xi ħaġa teknika, pero' żgur li m'hijiex business plan.

Min jitfixkel l-ischool development plan ma' business plan li tispjega kif se jintefqu l-fondi, ifisser li m'huwiex jifhem xi tfisser school development plan.

L-ischool development plan huwa metodu kif l-istaff jiġi kollu flimkien biex jagħmel auditing ta' fejn tinsab l-iskola.

L-istess bħal meta inti tmur għand tabib għal general check-up ħalli tara kif inti.

Permezz ta' l-ischool development plan, inti tara f'liema livell tinsab fid-diversi oqsma.

Hemm seba' key areas u 21 performance indicators li permezz tagħhom inti tara fejn qiegħda l-iskola tiegħek.

Tara jekk hijiex dgħajfa ħafna, jew iktar dgħajfa milli b'saħitha, jew iktar b'saħħitha milli dagħjfa jew inkella b'saħħitha sew, u imbagħad tippjana kif l-iskola tista' timxi 'l quddiem.

Bdejna l-prinċipji ta' l-ischool development plan għall-iskejjel statali u kieku kellna nieħdu l-performance indicator għal kif tmexxi l-ischool development plan, kieku naħseb nista' ngħid li ħames snin ilu konna f'level 1 - ma konna nafu xejn – waqt li llum, forsi, wasalna biex qegħdin f'level 2.

Bdejna nifhmu ftit x'inhu dan il-pjan, pero' għad baqgħalna triq twila quddiemna.

Id-Diviżjoni ta' l-Edukazzjoni qiegħda tagħmel l-almu tagħha u hemm tliet diretturi li qegħdin taħt it-tmexxija tad-direttur ta' l-operations li b'abbilta' tajba ħafna daħlet għal dan l-impenn.

Ftehmna eżatt xi jrid isir u flimkien mad-direttur tal-kurrikulu u d-direttur tas-servizzi ta' l-istudenti, qed niftħu iżjed biex bil-mod il-mod, dan il-pajjiż ikollu skejjel li jingħataw l-għodda biex jimxu 'l quddiem.

La qed nitkellem mal-politiċi, nista' nikkompara l-ischool development plan ma' l-Erskine May, it-tnejn li huma jgħinuk timxi 'l quddiem, pero' ma rridux naħsbu li wasalna.

Għadna ma wasalniex għal kollox, wasalna biss fl-alfabett u se nibqgħu telgħin 'il fuq.

L-MUT aċċettat wkoll il-performance management project li huwa stappa oħra importanti ħafna biex il-pjan strateġiku jitwettaq.

Wara li l-iskola tkun għamlet l-objettivi tagħha permezz ta' l-ischool development plan, kull għalliem, flimkien mal-kap ta' l-iskola tiegħu, irid jara liema parti mix-xogħol tiegħu se jkun qiegħed iwassal biex l-objettivi ta' l-iskola jintlaħqu.

Nerġa' ngħid, huwa ta' sodisfazzjon li l-MUT qed turi li hija union professjonali għax qiegħda taċċetta u tifhem kemm dawn l-affarijiet huma importanti biex l-edukazzjoni timxi 'l quddiem.

L-aħħar pass li baqgħalna - u nispera li ma jkunx diffikultuż imma minn dibattitu li rajt fuq it-television u minn dak li qed nisma' jidher li l-union qed tersaq f'dik id-direzzjoni - huwa dwar l-assessment.

L-assessment irid ikun ta' tip ieħor.

GĦad irridu naslu biex l-iskejjel jibdew jifhmu illi f'assessment inti aktar interessat f'kompetenzi milli f'kontenut.

Irid ikollna sistemi ġodda u differenti fejn inti mhux tibda bil-marka mija u tibda tnaqqas marka, marka għall-iżbalji li jkunu għamlu t-tfal fuq il-kontenut, imma li tħares lejn it-tifel.

Naturalment dan jenħtieġ sistemi ġodda u bħalma sa ftit ilu lanqas l-alfabett dwar l-ischool development plan ma kien għadu ċar, għad irridu nibdew mill-qiegħ fejn jidħol l-assessment.

Naħseb li għad ikollna l-gwida tal-Kunsill Nazzjonali tal-Kurrikulu imma żgur li bħala diviżjoni rridu nagħtu ħafna support u taħriġ biex l-assessment ikun iktar formattiv.

Sinjura President, naħseb għalissa nista' nieqaf hawn u nispera li l-punti li semmejt jgħinu biex id-dibattitu jkun iktar ibbażat fuq fatti.

IĊ-CHAIRPERSON: Nirringrazzjak, Sur Mizzi.

Nixtieq nitlob lill-membri tal-kumitat jixtiequx jagħmlu domandi f'dan l-istadju jew inkella ngħaddux mill-ewwel għall-intervent tas-Sinjorina Mary Vella.

L-Onor.

EVARIST BARTOLO: Waqt li huwa dejjem pjaċevoli li niltaqgħu mal-kollegi biex niddiskutu l-edukazzjoni, jien nixtieq inkun naf eżatt x'inhu l-iskop ta' dawn il-laqgħat.

Kważi bħal-lum sena konna għamilna sensiela ta' laqgħat, jekk m'iniex sejjer żball kellna xi tmienja jew disa' laqgħat, li kellhom iservu ta' input waqt li kien qed jitfassal il-pjan strateġiku tal-kurrikulu.

Issa li dan tfassal, qed nifhem li huwa fatt kompjut?

Il-Ministru llejla qal li dan diġa' ġie endorsed mill-gvern, allura ma naħsibx li huwa l-iskop ta' dan il-kumitat li jerġa' jiftaħ diskussjoni fuq x'għandu fih dan il-pjan.

Il-mistoqsija tiegħi hi: X'inhi eżattament il-funzjoni tal-laqgħat li se jkollna f'dan il-kumitat?

Issa li għaddiet sena, nistgħu nagħmlu review ta' l-ewwel sena mill-ħames snin tal-pjan?

X'ser inkunu qed nagħmlu eżattament f'dawn il-laqgħat?

Qed insaqsi dawn il-mistoqsijiet biex ma noqogħdux inqajmu mistoqsijiet li lanqas jagħmel sens li nqajmuhom f'din is-sede.

Nixtieq li jkolli tweġiba.

IĊ-CHAIRPERSON: Waħda mir-raġunijiet għaliex aħna ħassejna li l-implimentazzjoni tal-pjan strateġiku għandu jiġi diskuss f'dan il-kumitat, hija li waqt laqgħa li kellna f'dan il-kumitat kienet qamet l-idea li nitkellmu fuq it-trade schools u kien ġie suġġerit li minflok ma nitkellmu fuq it-trade schools u kif inħarsu lejn it-trade schools u d-differenzi li hemm illum, narawhom mil-lat iktar wiesa' ta' dan il-pjan strateġiku għall-edukazzjoni.

Veru li dan il-pjan strateġiku ġie adottat mill-gvern, iżda dan ma jfissirx li aħna bħala kumitat ma nistgħux naraw eżattament x'inhu biex napprezzaw u nifhmu l-operat tiegħu.

Dan l-eżerċizzju jservina wkoll biex meta aktar 'il quddiem niġu biex nevalwaw x'ikun qed jiġri u nevalwaw kemm il-pjan strateġiku jkun wasal għall-miri tiegħu, inkunu nistgħu nifhmu ħafna aktar ix-xogħol li jkun attwalment sar.

Hawnhekk hawn preżenti firxa ta' nies.

M'hawnx preżenti biss il-membri tal-Kunsill Nazzjonali tal-Kurrikulu, imma nies li minkejja li m'humiex fil-kunsill, jew huma stess iridu jimplimentaw il-kurrikulu, jew inkella jridu jaraw li l-implimentazzjoni tal-kurrikulu qed issir.

Naħseb tajjeb ikollna l-opportunita' nisimgħu x'diffikultajiet qegħdin jiltaqgħu magħhom dawn in-nies li huma nvoluti fil-qasam biex imbagħad il-membri tal-kunsill li huma preżenti, jaġixxu għal dak li jkun intqal.

Veru li l-pjan strateġiku huwa lest, pero' m'hemm xejn cast in stone li jekk naraw li hemm xi diffikultajiet ma jistgħux jittieħdu in konsiderazzjoni mill-kunsill għall-implimentazzjoni tal-kurrikulu.

Dan huwa proċess fil-qasam edukattiv u naħseb kulħadd jaqbel li dan huwa proċess li jrid ikompli jiġi aġġornat.

Jien inħoss li dan huwa l-fil li l-kumitat għandu jadotta, pero' naturalment inħalli l-membri tal-kumitat jagħmlu l-mistoqsijiet tagħhom jew jesprimu fejn forsi ma qablux mas-suġġerimenti ta' kif il-pjan strateġiku għandu jimxi.

B'hekk, il-Kunsill Nazzjonali tal-Kurrikulu jkun jaf x'inhuma d-diffikultajiet u fejn aħna naqblu jew ma naqblux u jara l-options differenti li jistgħu jippreżentaw ruħhom.

Hemm xi mistoqsijiet oħra jekk jogħġobkom?

LOUIS GALEA: M'hemmx dubju li d-dibattitu fuq l-edukazzjoni huwa dibattitu kontinwu u naqbel ma' l-Onor.

Bartolo illi f'dan l-istadju mhux l-iskop illi wieħed jara eżattament fejn wasal dan il-pjan.

Il-pjan għadu fil-bidu tiegħu u allura hemm sens li wieħed iħalli perijodu ta' żmien jgħaddi mill-implimentazzjoni tiegħu.

Pero' f'ċertu mument tajjeb li anke f'dan il-kumitat wieħed jgħid: Issa li għaddew sentejn mill-implimentazzjoni tal-pjan, ejja nagħmlu stocktaking f'dan il-livell.

Allura f'dak is-sens naħseb illi l-objettiv ta' dak l-eżerċizzju jkun veru objettiv ta' stocktaking abbażi tal-miri tal-pjan strateġiku tal-kurrikulu nazzjonali.

It-tieni punt li nixtieq nagħmel huwa li rridu nifhmu illi dan il-pjan strateġiku ma sarx mill-steering committee waħdu.

Dan kien pjan li ssawwar wara li ġew involuti f'konsultazzjoni maħsuba, numru kbir ta' għalliema, ta' ġenituri, ta' edukaturi, ta' nies minn kull qasam, u kull settur ta' social partners.

Il-proceedings tal-konferenza li ddiskutiet il-linji ta' dan il-pjan ġew pubblikati f'volum li huwa ta' ċertu entita' u li ġie wkoll mqassam lill-membri parlamentari.

Sussegwentament baqa' wkoll ikun hemm diskussjonijiet ma' diversi nies involuti.

It-tielet punt li irrid nagħmel huwa dak li rreferejt għalih int, Onor. D'Amato.

X'inhu l-iskop ta' diskussjoni fil-kumitat f'dan l-istadju ta' pjan illi huwa adottat mill-gvern għat-twettiq tiegħu?

L-iskop irid ikun illi wara din il-konsultazzjoni wiesgħa li għaddejna minnha sakemm wasalna għal dan id-dokument, il-Parlament, permezz ta' dan il-kumitat, jara li hemm bżonn ta' shifts differenti, ta' direzzjonijiet differenti, ta' affarijiet li fl-opinjoni tal-membri parlamentari jistgħu ma jkunux adatti?

Il-pjan, min-natura tiegħu stess, ifisser illi jibqa' l-ħin kollu open għall-kummenti, analiżi u kritika rilevanti.

Ħalli nesaġera; jekk jiġri xi ħaġa li tirrendi xi ħaġa li qegħdin ngħidu kompletament obsolete, ikun ma jagħmilx sens li tibqa' tiġi segwita darba li tinġibed l-attenzjoni li ċ-ċirkostanzi inbiddlu tali li issa dik il-mira saret obsolete.

Meta xi ħaġa tkun saret obsolete jew ikun jeħtieġ li tinbidel, li trid tagħmel huwa li tipprova tikkoreġiha a tempo.

U jekk ikolli nesprimi opinjoni, pero' naturalment din hi opinjoni tiegħi bħala l-ministru konċernat, nemmen li hemm utilita' għal diskussjoni.

L-ewwelnett, biex jekk qegħdin naraw xi ħaġa li m'hijiex ċara, jew aħna qed naħsbu mod meta forsi jista' jkun mod ieħor, l-għajnejn jinfetħu f'dan l-istadju bikri, u t-tieninett, naħseb illi huwa importanti wkoll illi l-affarijiet it-tajba li qegħdin naqblu fuqhom jiġu rafforzati f'dibattitu ta' dan it-tip.

IĊ-CHAIRPERSON: Grazzi.

Hawn xi kummenti oħra?

EVARIST BARTOLO: L-ewwel punt huwa dwar kif se nipproċedu.

Jien inħossni aktar sodisfatt wara li wieġeb il-Ministru, pero' għadna fl-istadju li nistgħu nissuġġerixxu affarijiet?

It-tieninett, jekk parti mill-iskop ta' din il-laqgħa hija marbuta mat-talba li konna għamilna dwar il-kwestjoni tat-trade schools, fil-kors ta' dawn il-laqgħat se jkollna għall-anqas progress report ta' dak li ġara wara sena?

Sena hija biżżejjed, jew għadha m'hijiex biżżejjed biex naraw jekk dak il-pass ħadimx jew le?

Naħseb li jkun utli li wara sena nirriflettu ftit x'ġara u x'ma ġarax dwar it-technology education.

Jiena nifhem li tagħmel tajjeb li llejla Ms. Vella terġa' tagħmlilna prezentazzjoni tax-xogħol li sar.

Forsi huwa l-każ li biex nipproċedu aħjar, il-membri parlamentari jqajmu l-mistoqsijiet ta' natura strateġika li hemm bżonn jitqajmu, jew li jħossu li għandhom jitqajmu, biex jiġu diskussi f'dawn il-laqgħat tal-kumitat.

Punt li naħseb għandna niddiskutuh bis-serjeta' huwa r-relazzjoni bejn il-Kunsill Nazzjonali tal-Kurrikulu u l-Bord tal-MATSEC.

Naħseb li dan il-punt huwa strateġiku u naħseb li aktar ma nintervjenu b'mod bikri, aktar aħjar.

Per eżempju jien, assolutament ma naċċettax li l-panels li jagħmlu s-sillabu ta' l-eżamijiet tas-SEC ikunu differenti minn dawk li jagħmlu s-sillabu fl-iskejjel.

Ma jagħmilx sens li jkollna żewġ żwiemel paralleli.

Naħseb li għandha tkun l-istess struttura.

Naħseb hemm skop għal dawn il-laqgħat jekk se nqajmu dawn it-tip ta' mistoqsijiet.

Per eżempju meta qed nitkellmu fuq il-fondi li hemm għal dan il-pjan, qegħdin fl-istadju li nikkwantifikawhom?

Nistgħu nikkwantifikaw il-fondi ta' l-ewwel sentejn, jew ta' l-ewwel tliet snin, tal-pjan?

Ma nafx jagħmilx aktar sens li wara li jkollna l-preżentazzjoni ta' Ms. Mary Vella, nagħmlu round ta' mistoqsijiet li naħsbu għandna niddiskutu fil-laqgħat li ġejjin.

Fil-fehma tiegħi, b'dan il-mod, il-laqgħat ikunu aktar produttivi.

LOUIS GALEA: Jekk tippermettili Sinjura President, fuq il-kwestjoni tas-suġġerimenti, naħseb importanti li nifhmu li jkun żball kbir jekk f'xi mument xi ħadd jingħalaq għas-suġġerimenti.

Aħna qed ngħidu lill-iskejjel kollha li dan il-pjan huwa l-qafas, pero' issa huma jridu jħaddmuh u jridu jagħmlu l-ischool development plan tagħhom.

Ma għandix dubju li fl-għeruq tas-sistema edukattiva ġo l-iskejjel, aħna se niltaqgħu ma' każijiet li jew se jikkonfermaw li dak li qed naħsbu aħna huwa fid-direzzjoni t-tajba, jew inkella li se juruna li x'ħin tiġi fil-livell ta' l-iskola, qed ngħidu xi affarijiet illi jridu jiġu modifikati, koreġġuti jew aċċentwati, wisq iktar jekk ikun hawn suġġerimenti mill-Kumitat dwar l-Affarijiet Soċjali jew mill-Kamra in ġenerali.

L-antennae tan-nies kollha involuti f'dan il-proċess, huma antennae li l-ħin kollu huma on biex jekk issir xi riflessjoni li tirrikjedi li xi ħaġa ma titħallhiex għaddejja, tittieħed kas tagħha.

U naħseb ikun tajjeb ħafna jekk in-nies li jsegwu dan il-kamp - naturalment l-Onor.

Bartolo isegwih bid-dettall kollu, pero' anke deputati oħra jsegwuh, jinterfaċċjaw miegħu ftit differenti milli ninterfaċjaw aħna - iħossu li għandhom jagħmlu xi suġġerimenti importanti, jagħmluhom biex nevalwawhom u forsi jekk ikun il-każ, nispjegaw lil xulxin jekk tali suġġeriment huwiex prattiku.

Għar-rigward it-technology education, iva, naħseb li huwa tajjeb li jkollna żmien naqbdu l-argument ta' x'qed jiġri fit-technology education.

Tajjeb ngħidu fejn wasalna, x'għamilna, x'inhuma d-diffikultajiet, fejn sejrin u kif qed niżviluppaw.

Dwar il-kwestjoni tal-mistoqsijiet, inħalli f'idejn il-kumitat biex jirregola l-proċedura tiegħu, pero' rrid niġbed l-attenzjoni tal-kumitat li nhar il-Ħamis, Ms. Mary Vella ser ikollha bżonn issiefer fuq xogħol konness ma' dan li qed nagħmlu u allura jista' jkollna laqgħat fejn ikun hemm mistoqsijiet li trid tweġibhom hi meta fil-fatt ma tkunx Malta.

Naħseb irridu norganizzaw ruħna b'mod biex għas-seduti meta Ms. Vella ma tkunx Malta, jiġu dawk in-nies li jkunu sarulhom xi mistoqsijiet.

Għaldaqstant naħseb ikun utli jekk illejla stess nisimgħu lil Ms. Vella.

IĊ-CHAIRPERSON: Nixtieq niġbed l-attenzjoni li f'din il-kamra hawn preżenti membri mit-trade schools reform group u naturalment nistennew minn għandhom biex jgħidulna x'qed jagħmlu f'dak il-qasam.

Onor. Bartolo, inti semmejt il-Bord tal-MATSEC u l-bord qiegħed hawn ukoll rappreżentat mis-Sur Falzon.

Jiġifieri hawn preżenti, kemm il-kumitat li qed imexxi l-implimentazzjoni tal-kurrikulu, u kemm il-MATSEC Board, u allura rridu nlaqqgħuhom flimkien biex naraw kif il-proċess ser ikompli miexi.

Jiena nixtieq nagħmel suġġeriment.

EVARIST BARTOLO: Halli nkun antipatku b'mod konsistenti!

Naħseb li ta' natura strateġika wkoll, hija l-formazzjoni tal-focus groups.

Jekk il-focus groups diġa' twaqqfu, naħseb li nkunu tlifna l-karozza, imma jekk għadhom ma twaqqfux, ta' min jiddiskuti bis-serjeta' x'natura se jkollhom.

Jiena rajt b'għajnejja żewġ mudelli differenti, u ż-żewġ mudelli huma interessanti, kemm wieħed u kemm l-ieħor.

Nixtieq inkun naf jekk għadniex fl-istadju li niddiskutu kif se jkunu ffurmati l-focus groups, għax fil-fehma tiegħi, min se jiffurmahom ser jiddeċiedi x'se jiġri minn dan il-kurrikulu.

Jekk se mmorru għal tip ta' mudell, naħseb li se jkollna ċertu riżultat, waqt li jekk se mmorru għal tip ta' mudell ieħor, se jkollna riżultat differenti.

IĊ-CHAIRPERSON: Ħalli llejla nisimgħu lil Ms. Mary Vella tagħmel il-preżentazzjoni tagħha li naħseb se tieħu ftit fit-tul.

Bħalissa diġa' t-8.05 p.m. u allura wisq nibża' li l-ħin għall-mistoqsijiet se jkun ftit limitat.

Nixtieq nissuġġerixxi li jekk xi membru ta' dan il-kumitat jixtieq jagħmel xi mistoqsijiet għal-laqgħa li jmiss - naturalment aħna m'aħniex hawnhekk biex nagħmlu l-parliamentary questions … Ma nafx jekk nhar it-Tlieta tkunx għadek hawn, Ms. Vella (Interruzzjonijiet) Fl-10 ta' Lulju se tkun hawn?

Dakinhar ma nkunx hawn jien!

EVARIST BARTOLO: Jista' jkun li f'laqgħa minnhom ma jkollniex bżonn il-preżenza ta' Ms. Mary Vella.

IĊ-CHAIRPERSON: Li kont se nissuġġerixxi huwa li min jixtieq jagħmel mistoqsijiet, jagħmilhom bil-miktub biex niddiriġuhom lill-persuni nvoluti b'mod dirett u allura biex ngħidu hekk, ikollna bażi ta' diskussjoni u n-nies involuti jkunu jafu x'inhuma l-queries tagħna.

Ejja ngħidu minn issa li l-laqgħa li jmiss se tkun bħal-lum ġimgħa, is-26 ta' Ġunju, u dakinhar naraw x'mistoqsijiet ikunu daħlu, naraw lil liema qasam ġew indirizzati u d-diskussjoni tkun iffokata fuq dawk il-mistoqsijiet speċifiċi.

Kulma rridu nżommu f'moħħna huwa li l-mistoqsijiet indirizzati lil Ms. Vella, se jkunu mwieġba u diskussi iktar tard imma sa dakinhar li tkun hawn Ms. Vella, se jkollna nies oħra jipparteċipaw f'dan il-kumitat.

Grazzi Sur Mizzi, u issa nitlob lil Ms. Vella tagħti l-preżentazzjoni tagħha.

MARY VELLA (Direttur tal-Kurrikulu, Diviżjoni ta' l-Edukazzjoni): Nieħu gost illi r-raġuni għala m'iniex se nkun Malta l-ġimgħa d-dieħla hija proprju minħabba wieħed mill-proġetti li hu għall-qalbna ħafna bħala parti mill-implimentazzjoni, ċioe', il-proġett "Let me Learn".

Jiena ċerta li hawn ġew hawn numru ta' nies li kellhom l-istess esperjenzi tiegħi; għexu dan il-proċess miegħi, ħadu sehem fit-tfassil daqsi jew iżjed minni, u allura jiena ċerta li jistgħu jwieġbu l-mistoqsijiet li se jsiru mill-membri tal-kumitat, pero' biex ngħid il-verita', jiena dejjem nieħu gost ikolli ċans li nipparteċipa.

Se nikkonċentra fuq il-pjan strateġiku u se mmur lura xi ftit għall-istorja tiegħu, u jekk forsi nirrepeti dak li ntqal mill-kelliema ta' qabli, ser nipprova nagħmlu b'mod differenti.

Ser nagħmlu b'mod illi nuri għaliex il-pjan hu dak li hu u għaliex ġie ffurmat kif inhu.

Meta jien immur fl-iskejjel u nitkellem dwar il-kurrikulu nazzjonali, inħobb nurihom illi l-pjan strateġiku ma kienx xogħol ta' grupp żgħir ta' nies, anzi, kif forsi xi ħadd jista' jaħseb, ta' tlieta minn nies li qagħdu bil-qiegħda madwar mejda u kitbuh, imma li jiġbor dak li kien intqal fl-iskejjel.

Fl-uffiċċju tiegħi hemm miġbur il-feedback li kellna mill-iskejjel u nista' ngħidilkom li huwa kollu highlighted b'noti li juru l-prinċipji li jiġbru l-kummenti li rċevejna.

Nixtieq u nispera li fl-iskejjel ikun hemm il-feeling illi l-pjan jiġbor l-ideat tagħhom li ġew magħġunin u msawrin fl-istrategic plan, u jekk illum kuntenti li qegħdin jieħdu parti f'din il-viżjoni, jiena nixtieq illi jħossu li dan l-istrategic plan hu tagħhom ukoll u proprju minħabba f'hekk li se mmur lura fiż-żmien biex nagħti background ta' dan li għandna llum.

Parti mix-xogħol tagħna bħala steering committee kien li niddisseminaw il-prinċipji tal-kurrikulu.

Morna fi skejjel, fuq stazzjonijiet tar-radju u tat-televiżjoni u ltqajna ma' ġenituri.

Kollha kemm aħna pparteċipajna f'diskussjonijiet wiesgħin.

Pero' ma konniex biss qed niddisseminaw, imma konna l-ħin kollu qed nixorbu u ninnotaw dak li kien ħiereġ mill-ġenituri, mill-kapijiet ta' l-iskejjel u mill-iskejjel infushom.

Meta konna qed niddisseminaw il-prinċipji tal-kurrikulu, daħal lura ħafna feedback u forsi mingħajr ma konna konxji tiegħu, konna qed nagħsruh biex eventwalment jifforma parti mid-dokument.

Xtaqt ngħid dan il-punt għax inħoss li huwa importanti.

Irrid ngħid ukoll li kienu jsirulna ħafna mistoqsijiet u dawn il-mistoqsijiet kienu jiġu diskussi fil-laqgħat tagħna ta' l-isteering committee.

Konna naraw x'inhuma jistaqsu l-iskejjel, x'inhuma jħossu u dwar xiex kienu qed jitolbu iktar informazzjoni, u fl-istrategic plan insibu l-mistoqsijiet li proprju kienu jistaqsu l-iskejjel.

Aħna konna konxji tal-feedback li konna qed nirċievu.

Il-mistoqsijiet kienu f'moħħna l-ħin kollu anke meta konna qed niffurmaw il-pjan.

Barra minn hekk, sar questionnaire għall-iskejjel imma peress li fil-pjan strateġiku nsibu riferenza għalih, m'iniex se nidħol f'dettall dwaru.

Forsi l-questionnaire ma kellux valur ta' xi riċerka xjentifika u ma qisniehx b'dak il-mod, iżda li huwa żgur huwa li qajjem ħafna dibattitu fl-iskejjel.

Igwida d-diskussjoni għax meta ssib ruħek quddiem dokument bħalma huwa l-kurrikulu, viżjoni b'tant prinċipji, ma tkunx taf minn fejn se tibda, u l-questionnaire għen biex jiggwida d-diskussjoni.

Vantaġġ li żgur li ħadna minnu, kien id-dibattitu li qajjem.

Naturalment sar studju fuqu anke minn membri ta' l-isteering committee, pero' jiena ċerta li l-iskejjel, barra d-dibattitu li qajjem, tahom ukoll ċertu gwida.

Se nirreferi issa għat-18-il working group li kien hemm.

Nista' ngħid li dawn il-gruppi ħadmu immensament, ħadmu għall-konferenza li kellna u ffukaw fuq areas differenti tal-kurrikulu.

Minflok ma bdejna naraw stampa kbira, bdejna niffukaw fuq areas partikolari, u jien inħoss li l-working groups għamlu ħafna ġid, anke permezz tar-rapporti li għamlu.

Id-dokument huwa pjuttost massiv u minn dak li nara meta mmur fl-iskejjel, naħseb li mhux qed jintuża daqskemm huwa mixtieq, pero' żgur li huwa apprezzat u wieħed jista' jidħol fih ftit ftit.

Qed insib li qed isir ħafna iżjed użu mill-kurrikulu.

F'kull skola li mmur, jiena dejjem nistaqsi fejn hu l-kurrikulu biex nara huwiex jintuża u jekk għandux dog-eared pages.

Irrid nara tħażżiż fih u qed ikollna talba għal dan id-dokument, forsi mhux daqstant għar-rapporti, pero' fihom hemm minjiera ta' ideat u ta' informazzjoni.

Ippermettuli mmur fuq l-issues li jien narhom bħala maġġuri.

Issue importanti hi l-pożizzjoni li qiegħda fiha l-iskola.

Dak hu li jħoll u jorbot.

X'inhu jiġri fl-iskejjel?

Fejn qegħdin?

L-iskejjel m'humiex kollha fl-istess pożizzjoni għal ħafna raġunijiet.

Mhux kollha għandhom l-istess bżonnijiet.

Il-bżonn ta' skola, per eżempju ta' area secondary, m'huwiex l-istess bħal dak ta' area secondary school oħra.

Timmaġina li l-bżonnijiet ta' l-iskejjel joqorbu lejn xulxin imma kull skola għandha l-karatteristiċi u l-bżonnijiet partikolari tagħha.

Naħseb dik hija issue maġġuri ta' kull skola.

Irridu naraw ukoll x'inhuma l-aspirazzjonijiet ta' l-iskejjel.

Forsi l-aspirazzjoni ta' skola partikolari hija li tkun post li jilqgħek, li tkun safe, li jkun hemm ċertu għaqda bejn studenti, waqt li skola oħra tkun qed taspira għal affarijiet differenti.

Fil-miżien jien dejjem inżomm l-aspirazzjonijiet u l-entitlement tat-tfal.

Allaħares nitilfu l-perspettiva ta' l-entitlement tat-tfal.

L-issue ta' l-entitlement tat-tfal hija importanti ħafna.

Ma rridux naraw biss fejn huma, x'inhuma, imma wkoll lejn fejn iridu jersqu.

Meta tabib jara pazjent, ma jarax biss l-istat ta' saħħa tiegħu imma lejn fejn irid iressqu.

Importanti ħafna li nibqgħu b'moħħna ffukat fuq l-entitlement ta' l-istudenti.

Jiġbor dawn iż-żewġ issues hemm żewġ affarijiet – li diġa` semma' s-Sur Mizzi – u waħda minnhom hija l-idea ta' deċentralizzazzjoni, ta' awtonomija ta' l-iskejjel.

Kien hemm bżonn li lill-iskejjel tagħna nagħtuhom ċertu awtonomija sabiex ikunu huma stess li jfasslu l-miri tagħhom skond il-bżonnijiet u l-prijoritajiet tagħhom, pero` mbagħad min-naħa l-oħra jrid ikollok is-sistema – u dan il-bżonn qiegħed hemm u nħossu meta mmur fl-iskejjel – fejn aħna nkunu l-catalyst u nagħtuhom dik l-ispinta, mhux spinta fis-sens ta' imbuttatura imma spinta t'enerġija.

Irridu nagħtu ħafna support u kif ser jingħata dak is-support, diġa` ssemma'.

Per eżempju dan l-aħħar jien kont qed immur f'numru ta' skejjel għal xi nofs ta' nhar, u matul dak il-ħin niltaqa' ma' grupp ta' nies, nagħmel presentation u nisma' dak li għandhom xi jgħidu huma.

Dan huwa tip ta' support, pero` naħseb li issa wasalna għal tip ieħor ta' support li hu aktar minn hekk.

Jekk int għandek proġett, għandek idea, għandek bżonn, jien niġi għandek għax għandi xi ħaġa x'nagħtik, mhux għax għandi biss interess, imma għax għandi expertise, għandi knowhow, għandi esperjenza.

Allura se niġi noqgħod bil-qiegħda miegħek fuq il-post tax-xogħol tiegħek u se naħdem miegħek, id f'id.

Naħseb issa wasalna għal dak it-tir.

Infatti jien diġa` qed ngħidilhom li m'iniex se mmur iżjed fi skejjel biex nagħmel speċi ta' meeting ġenerali, imma jekk għandhom bżonn xi ħaġa partikolari, insibu nies illi għandhom ċertu expertise f'dik il-ħaġa u tiġi ffisata speċi ta' time-table kif għadu kemm iffissa dan il-kumitat.

Il-kumitat qed jgħid meta se jerġa' jiltaqa' u hekk għandhom jagħmlu l-iskejjel.

Anke fil-każ tal-primarja rridu nħarsu lejn dan l-aspett u forsi bil-coordinators jirnexxielna nsibu daqsxejn iżjed ħin.

Id-dati tal-laqgħat għandhom jiġu ssettjati bi qbil u mniżżla fuq time-table, per eżempju li jkun hemm a departmental meeting darba fil-ġimgħa jew kull ħmistax.

Naħseb li wasalna għal dak it-tip ta' support.

Ħaġ'oħra li nara hemm bżonn fil-keffa tal-miżien, hija tip ta' evalwazzjoni u monitoring.

Naħseb li dawn l-aspetti konna tlaqnihom daqsxejn iżda jien inħoss li hemm bżonnhom.

Nieħu gost li l-iskejjel qed jitgħallmu jagħmlu evalwazzjoni tagħhom infushom, pero` naħseb li anke aħna rridu ngħinuhom daqsxejn.

Irridu noqogħdu attenti kif nagħmlu l-evalwazzjoni u l-monitoring.

Irridu nitgħallmu mill-iżbalji li għamel ħaddieħor, pero` ma naħsibx li nistgħu nimxu tajjeb mingħajr l-evalwazzjoni u l-monitoring.

Għandna bżonnhom.

Issa ħa niġi għall-pjan strateġiku.

GĦalkemm intqal li jien se nagħti dettalji, m'iniex se nidħol f'ċertu dettall għaliex kulħadd għandu d-dokument f'idejh u jista' jara ċertu dettalji huwa stess.

Għaldaqstant pjuttost se mmur għall-ispirtu tiegħu, għall-essenza tiegħu.

Dan id-dokument irridu nqisuh bħala qafas.

Allaħares immorru bl-idea illi dan ma jistax jinbidel.

Irid ikun hemm suġġerimenti u evalwazzjoni l-ħin kollu.

Irridu dejjem nipprovaw nagħmluh aħjar u nibdluh skond il-bżonn.

Parti minnu hu preskrittiv, per eżempju jgħid li l-iskola għandu jkollha ċertu policies.

Naħseb li huwa importanti wkoll li ċertu affarijiet ikunu preskrittivi u miż-żjarat tiegħi fl-iskejjel, nista' ngħid li anke l-iskejjel iridu li jkun hemm ċertu element ta' preskrizzjoni.

Iridu li jkun hemm xi ħaġa li tgħidlek li jrid ikollok ċertu affarijiet biex jiġi salvagwardjat il-ġid ta' l-istudenti.

Fid-dokument insibu wkoll rakkmandazzjonijiet u jekk tħarsu lejn l-aħħar paġni tad-dokument – jien pjuttost lilhom l-aktar li nuża - taraw li minn paġna 131 'il quddiem, hemm ċertu żvilupp; tibda minn ħaġa, imbagħad timxi għal ħaġ'oħra, u tibqa' tagħmel pass wara l-ieħor.

Hawnhekk m'għandix ċans nidħol f'certu dettall pero` jien għamilt qisu web u jekk taraw il-focus groups differenti, taraw kif ix-xogħol ta' grupp jiltaqa' max-xogħol ta' grupp ieħor, u tibqa' sejra hekk.

Naturalment irridu naraw kif se nikkoordinawhom imma kif qed taraw, dawn jiltaqgħu u suppost li jibdew jissapportjaw lil xulxin.

Hemm tliet fażijiet, l-ewwel, it-tieni u t-tielet fażi u dawn qegħdin hemm biex jgħinu l-idea ta' proċess u mhux biex tagħmel xi linja li taqta' bejn fażi u oħra.

Fl-iskejjel kont qed nuża t-tixbiħa ma' destinazzjoni.

Id-destinazzjoni ta' l-iskejjel hija waħda, dik li jwasslu t-tfal tagħna, l-istudenti tagħna, għal edukazzjoni ta' kwalita` li tinkludi lil kulħadd.

Mela dik hi d-destinazzjoni.

Issa liema triq se taqbad, hija l-għażla ta' kull skola.

Biex tasal x'imkien tista' tuża main road, jew bypass, jew toroq sekondarji, pero` l-importanti hu li tasal.

Ma tridx tinsa li lit-tfal trid twassalhom fid-destinazzjoni finali.

Ma tistax taqbad triq li ma twasslekx fid-destinazzjoni t-tajba.

Anke l-pass li se timxi bih se jkun tiegħek, imma trid tħares ukoll lejn ta' madwarek.

Jekk jien irrid immur iċ-Ċirkewwa biex nilħaq il-vapur għal Għawdex u nara li kulħadd qed jaqlagħni u qed ninqata' lura, irrid nieqaf naħseb ħalli nara huwiex se jirnexxieli nasal fid-destinazzjoni li rrid.

GĦandna skejjel li qabdu rotta li jekk se jibqgħu sejrin biha, se jintilfu numru ta' studenti u allura anke l-pass irridu nqisuh, u hemm fejn jidħol is-support u l-monitoring.

Kulħadd jaf x'inhi d-destinazzjoni imma t-triq, il-metodu u l-pass li se jimxu bih, se jkunu ssettjati mill-iskejjel infushom, pero` l-iskejjel jenħtieġu li jkunu dejjem iggwidati ħalli ma jonqsux minn dak li għandhom jagħtu lill-istudent.

GĦalija, dawn huma l-main issues.

Ħalli issa ngħid xi ħaġa fuq in-National Curriculum Council.

Dettalji dwar il-kompożizzjoni tiegħu u kemm hu rappreżentattiv, jinsabu fil-pjan strateġiku u allura m'għandix għalfejn noqgħod nidħol f'dak id-dettall.

L-NCC jiltaqa' regolarment u s'issa qed niffokaw fuq żewġ ideat prinċipali li ħadnihom mill-pjan strateġiku nnifsu.

Il-pjan jgħid kif il-kunsill għandu jimxi u aħna qed nimxu ma' dak li jgħid il-pjan.

Fin-National Curriculum Council qed inħarsu lejn dawk l-istrutturi, inkluż id-dipartiment tal-kurrikulu, li jenħtieġu jkunu hemm.

Jekk ċertu strutturi m'humiex se jkunu hemm, dan il-pjan se jbati.

Il-kunsill qed iħares lejn dan l-aspett u diġa` għamel ċertu xogħol u għamel it-talbiet tiegħu lid-diviżjoni biex jibdew jittieħdu l-passi ħalli dawn l-istrutturi jitwaqqfu.

Biex il-pjan verament jitwettaq, irid ikun hemm ħafna impenn u rieda tajba mingħand kulħadd, pero` jrid ikun hemm ukoll ċertu strutturi u għalhekk il-kunsill diġa` beda jara u qiegħed jikkonċentra fuq dan l-aspett.

Fil-Kunsill Nazzjonali tal-Kurrikulu bdejna naraw ukoll l-idea tal-focus groups.

Rajna xi jgħid l-istrategic plan dwar il-focus groups, pero` s'issa, għadhom ma sarux.

Ix-xogħol biex isiru, miexi, qegħdin niddibattu bejnietna u diġa` għamilna ċertu talbiet.

Il-pjan strateġiku stess jidħol f'ċertu dettall dwar il-focus groups u jgħid x'inhu l-irwol tagħhom allura m'iniex se noqgħod nirrepeti dak li jinsab fid-dokument għax żgur li diġa` qrajtuh.

Id-dokument jgħid li dawn iridu jkunu knowledgeable u jridu jiġbru n-knowledge huma stess, jgħid kif iridu jiżviluppaw għerf, kif iridu jissapportjaw l-iskejjel u kif iridu jġibu koordinament at grass root level.

Aħna nixtiequ li l-focus groups ikunu nuklji ta' dik it-tip ta' għajnuna, ta' dik it-tip ta' enerġija, ta' dak it-tip ta' għerf, ta' dak it-tip ta' expertise u esperjenza li meta l-iskejjel jaħbtu se jeħlu, meta jiġu f'pożizzjoni fejn għandhom bżonn l-għajnuna, se jsibuha.

Iridu jkunu qishom power houses għal dak li jkun se jiġri fl-iskola u allura ħassejna li fost affarijiet oħra, irid ikollhom impenn enormi.

Ma jridux ikunu nies li jagħżlu li jkunu hemm għax huwa unur li tkun hemm.

Dan mhux xi kumitat ta' każin.

Din m'hijiex kwestjoni ta' isem jew ta' unur.

M'hijiex kwistjoni li xi ħadd ikun hemm għax għandu dritt li jkun hemm għaliex qiegħed f'ċertu pożizzjoni.

Irid ikollhom impenn enormi u meta qed nitkellmu fuq impenn, wasalna biex ngħidu wkoll li jrid ikun hemm impenn ta' numru ta' sigħat għax billi jkollna rieda tajba u ngħidu li ninteressaw tant ruħna fil-qasam ta' l-edukazzjoni u nixtiequ tant ġid lill-edukazzjoni, imbagħad m'aħniex se nkunu kapaċi li nagħtu ċertu numru ta' sigħat, ifisser li m'għandniex dak it-tip ta' impenn li nixtiequ naraw.

U wasalna biex ngħidu wkoll li rridu naraw li dawn in-nies ikunu hemm.

Iridu jkunu lesti li jagħtu numru ta' sigħat.

GĦedna wkoll li l-focus groups irid ikollhom expertise.

Fosthom irid ikun hemm nies li għandhom l-aqwa għerf fl-oqsma li se jaħdmu fihom.

L-iskejjel qed jitolbu immens għal din il-ħaġa meta mmur inżurhom.

GĦandna bżonn ta' nies li għandhom dan it-tip ta' expertise.

Irid ikollhom ukoll esperjenza.

L-expertise u l-esperjenza flimkien huma l-aħjar ingredjenti.

Hemm bżonn li kemm jista' jkun riġlejhom ikunu għadhom fil-kamp tat-tagħlim u mhux ikunu nqatgħu mit-tagħlim.

Barra minn hekk, nixtiequhom li jkunu rappreżentattivi, jiġifieri li jkun hemm firxa sħiħa ta' nies, inkluż ġenituri.

Dan huwa wieħed mid-dettalji prattiċi li naħseb ta' min isemmih hawnhekk.

Meta ġejna għall-preżenza, per eżempju, ta' ġenituri, għedna li jrid ikollna ġenituri li jkunu jistgħu jaqdu dawk l-irwoli li qegħdin nitolbu minnhom.

Jiġifieri anke dan it-tip ta' dettall irridu naraw.

Ma rridux li jkollna ġenituri sempliċement biex jekk xi ħadd jistaqsina, ngħidu li għandna ġenituri, imma rridu li jkollna ġenituri li qed jikkontribwixxu b'mod validu.

GĦamilna suġġeriment u għaddejnih għall-call for applications biex inkunu nafu x'interess hemm għal dawn il-focus groups, pero` se nagħmilha ċara.

Għadna fi stadju li kull idea, kull suġġeriment, għadu f'waqtu, anzi, huwa mitlub u jista' jgħin ħafna fejn jidħlu l-focus groups.

Xtaqt insemmi wkoll tip ta' implimentazzjoni li għaddejja bil-kwiet.

Implimentazzjoni li hi silenzjuża ħafna u forsi m'hijiex qed tinstema' wisq, pero` li qiegħda għaddejja id f'id ma' l-istrategic plan.

Qed nirreferi għall-working group li kien qed jaħdem fuq technology u li baqa' jiltaqa' wkoll.

Sar xogħol interessanti ħafna u naħseb xogħol li huwa tajjeb ukoll.

Dan il-working group beda jħares lejn it-tagħlim tat-teknoloġija mil-livell primarju għal-livell sekondarju u saħansitra beda jfassal kurrikulu biex ikun hemm l-ewwel bażi.

Jiġifieri diġa` nbdiet fażi ta' implimentazzjoni bil-kwiet kollu u again, din qed issir bil-parteċipazzjoni ta' għalliema u ta' nies li qegħdin f'dan il-qasam partikolari.

Baqa' għaddej ukoll ix-xogħol fejn jidħol il-co-cordinated science u riċentement kien hemm dibattitu fl-Universita` li proprju beda jwieġeb dak li hemm f'paġna 81 tal-kurrikulu.

Irrid ngħid ukoll li fil-MATSEC board, kemm-il darba semmejna l-ħtieġa li l-MATSEC Board u l-MATSEC Unit ikunu involuti f'dan il-pjan.

Naħseb dak huwa qasam li se jkollna naħdmu ħafna fuqu, partikolarment mal-focus groups.

Nixtieq ngħidilkom ukoll li bdiet miexja implimentazzjoni, fl-opinjoni tiegħi interessanti ħafna, fejn jidħol assessment.

GĦamilna ħafna xogħol dwar profiling u portfolios u issa għandna background li jiena nħossu sod ħafna anke għalina stess biex niffaċċjaw il-kwestjoni ta' l-assessment.

Ix-xogħol konness ma' l-assessment mexa bil-kwiet.

GĦamilna sena naħdmu fuq dan l-aspett u issa nistgħu naqsmu kemm ma' l-iskejjel u kemm ma' kull min hu interessat, ix-xogħol li sar proprju biex nibnu background għalih.

Rajna literature u rajna kif pajjiżi oħra użaw portfolios u profiling.

Sar ħafna xogħol minn dak il-lat.

Nistiedinkom taraw il-katalogu li ħareġ dwar l-in-service courses u żgur li tinnotaw li ħafna minnhom ġew ispirati mill-bżonn tal-kurrikulu.

Uħud mill-courses għamlu statement ċar u rreferew għall-curriculum, waqt li oħrajn, minkejja li m'għamlux statement daqshekk ċar, indirizzaw ħafna l-curriculum.

Il-katalogu jirreferi kemm għall-kurrikulu kif ukoll għall-istrategic plan.

L-aħħar punt li nixtieq nagħmel dwar l-implimentazzjoni, semmieh id-Direttur Ġenerali, ċioe`, l-ischool development planning li qed isir.

Dan l-aħħar mort f'numru sostanzjali ta' skejjel, f'tipi ta' skejjel differenti, primarji, sekondarji, junior lyceums, u interessanti hu li issa l-iskejjel qed jaraw l-ischool development plan fid-dawl tal-kurrikulu u anke fid-dawl ta' l-istrategic plan.

L-għalliema qed iduru lejn l-ischool development plan u qed jaraw kemm dan il-pjan verament jindirizza l-kurrikulu.

Sar parti mill-eżerċizzju tagħhom.

Kienu għadhom m'humiex qed jaraw kif l-ischool development plan se jirrelata ma' l-istrategic plan u jien ippruvajt nurihom li l-ischool development plan tagħhom m'għandux ikun differenti mill-istrategic plan, anzi, irid ikun ir-ruħ ta' l-istrategic plan.

Naħseb li dak huwa l-pass li jmiss.

Fid-diviżjoni bdew deħlin l-ischool development plans u allura issa, min-naħa tad-diviżjoni, se nkunu qed naraw kif dawn il-pjani jirrelataw ma' l-istrategic plan.

Nisperaw li fis-sajf ikollna ċ-ċans li nagħmlu eżerċizzju f'dan is-sens.

L-ischool development plans se nirrelatawhom mal-focus groups li aħna qegħdin ngħidu li se jkun hemm u se nippruvaw naraw kif jabbinaw bejniethom.

Naħseb li dan hu xogħol illi jista' jsir u li għandu jsir.

Jekk tippermettuli, nixtieq nagħlaq fuq żewġ noti.

Hemm ħafna xogħol xi jsir pero` hemm ħafna rieda biex isir.

Bħalissa għandna bżonn ta' ħafna enerġija biex inżommu l-pass ta' commitment u ta' entużjażmu li kellna u li għandu jkollna.

F'kull ħaġa li tagħmel, dejjem hemm perijodu meta tħossok on top u perijodu meta tħoss li l-entużjażmu qed jonqos.

Forsi l-mod ta' kif ġraw l-affarijiet u l-perijodu ta' żmien li ħadna, wassal biex jonqos xi ftit minn dak il-momentum.

Dan in-nuqqas fil-momentum bdejt inħossu f'ċertu skejjel.

Din it-tip ta' manutenzjoni, biex ngħid hekk, trid tkun kontinwa, pero` importanti li ma nitfixklux jew ma nintilfux fuq affarijiet li m'għandhomx x'jaqsmu.

M'għandniex enerġija żejda x'naħlu.

Bir-riżorsi li għandna, bil-ħniena nistgħu nkomplu għaddejjin u allura rridu noqogħdu attenti li ma nintilfux.

Din qed inħossuha ħafna fil-kunsill.

J'Alla ma nintilfux f'ċertu burokrazija – forsi nsejħilha hekk għax m'għandix kelma oħra – li twassal biex indumu ħafna ma nġibu dak li għandna bżonn biex inwettqu l-għanijiet tagħna.

Jekk l-enerġija se tmur fuq burokrazija minflok fuq l-implimentazzjoni tal-pjan strateġiku, se nitilfu u naħseb li hemmhekk għandna bżonn l-għajnuna.

Aspett ieħor li ma nixtieqx li nitilfu enerġija fuqu, huwa l-interessi li jibdew telgħin.

La jkollok perijodu ta' numru ta' snin, jibdew telgħin interessi oħra.

Jiġuni f'moħħi numru ta' dawn it-tip ta' interessi, ta' gruppi, ta' ideoloġiji, eċċ. Huma x'inhuma l-interessi, dawn ifixkluna u allura parti mill-enerġija tagħna, minflok ma tintuża biex timplimenta l-pjan, tintuża biex twieġeb jew biex tilqa' għal dawn it-tip ta' interessi li jibdew telgħin.

Jien naħseb li meta jibdew ġejjin dawn l-affarijiet, għandna nerġgħu noħorġu t-tliet kotba li ppubblikajna - u ma naħsibx li għal xejn għamilna l-istess wiċċ fuq il-cover tat-tliet kotba - u nistaqsu lilna nfusna jekk għadniex bl-istess viżjoni u bl-istess mira.

Aħna l-membri ta' l-NCC, fil-ħajja qasira li kellna, dawn iż-żewġ problemi – lanqas irrid insejħilhom "problemi" imma jistgħu jkunu problemi – qed inħossuhom ħafna u nixtiequ għajnuna biex niskansawhom.

Nirringrazzjakom.

IĊ-CHAIRPERSON: Nirringrazzjawk Ms. Vella tal-preżentazzjoni dettaljata li tajtna.

GĦalkemm inti għedt li mhux se tidħol f'dettall, kienet preżentazzjoni dettaljata u komprensiva li tgħinna nifhmu iktar dan id-dokument.

Naturalment il-ktieb taqrah u jirnexxielek tifhmu, pero' meta wieħed jiffoka fuq l-ispirtu tiegħu, tapprezzah ħafna iżjed.

Diġa` saru d-8.45 p.m., jekk tixtiequ tistgħu tagħmlu xi mistoqsijiet preliminari, pero` llum jidher li mhux se jkollna ħin għat-tweġibiet tagħhom.

Kif għedt qabel, min jixtieq jagħmel mistoqsijiet partikolari, għandu jgħaddihom lil Pauline – nimxu qisna bis-sistema tal-PQs – sabiex jintbagħtu fid-Diviżjoni ta' l-Edukazzjoni u jiġu forwarded lill-persuna konċernata.

Jekk għandkom xi mistoqsija li tridu li jirrispondiha xi ħadd partikolari, indirizzawha lil dik il-persuna, pero` għadduhom lil Pauline.

Fil-każ ta' mistoqsijiet ġeneriċi, wieħed jara min huwa l-aħjar persuna li jista' jirrispondihom.

Onor. Francis Agius, xtaqt tagħmel mistoqsija?

FRANCIS AGIUS: La qed nitkellmu fuq strateġija naħseb li importanti li nagħmel mistoqsija strateġika.

Is-Sur Mizzi tkellem ħafna fuq il-bżonn ta' support u pressure fl-istadju ta' l-implimentazzjoni.

Tista' tgħidilna kif wasaltu għad-deċiżjoni li jkun hemm iktar support milli pressure?

L-Onor.

Bartolo qal li forsi għadu kmieni biex inħarsu lejn xi ħaġa li għadha ma bdietx, imma fis-sistema se jkun hemm inbuilt evaluation biex turik mill-ewwel min qiegħed jaqa' lura?

Hawn qed nitkellmu fuq tfal, fuq teachers, fuq nies li huma tad-demm u l-laħam li għandhom futur quddiemhom, allura hemm xi sistema ta' evalwazzjoni li tkun tista' turik kemm jista' jkun kmieni – biex ovvjament jittieħdu l-miżuri neċessarji – jekk xi ħadd ikunx qed jaqa' lura biex nevitaw li meta nagħmlu evalwazzjoni wara numru ta' snin na nsibux li l-objectives li konna qed nippruvaw nilħqu marru 'l bogħod mill-miri ssettjati?

MARY VELLA: L-ewwel mistoqsija kienet għaliex morna għal support aktar milli għal pressure u meta qed ngħidu pressure qed nifhmu wkoll tip ta' monitoring.

Kif kulħadd jaf, l-iżjed metodu effettiv ta' xi programm li joffri edukazzjoni tajba, hu wieħed maħruġ mill-iskola nnifisha.

Xi ħaġa li hi imposta minn barra, m'hijiex daqshekk effettiva u hija wkoll short-lived.

Meta toħloq pressure minn barra, jista' jkollok min jibda jagħti mill-inqas li jista'.

Ma jkollhomx l-enerġija meħtieġa biex iwettqu xi ħaġa u allura tonqos il-kwalita' tal-prodott.

L-iskejjel huma sensittivi ħafna għal din il-ħaġa u l-istudenti jħossuha wkoll.

GĦalhekk nippreferu li jkun hemm aktar support milli pressure, pero` żgur li anke f'sistemi fejn qed issir ħafna pressure, hemm ukoll ħafna support.

Veru li fl-Ingilterra, biex nieħu bħala eżempju l-Ingilterra, hemm l-Ofsted Inspections - Office for Standards in Education - imma ma rridux naraw dak il-lat biss.

Irridu nitkellmu wkoll fuq it-tip ta' support li jingħata lill-iskejjel f'ħafna forom, per eżempju f'taħriġ, taħriġ kontinwu b'sistemi li jippermettu ħin biżżejjed lill-għalliema għall-qsim ta' l-ideat li aħna ngħidu li jrid ikollhom, support f'materjal li nħoloq at grass root level li mbagħad tqassam u ġie evalwat.

Jiġifieri barra l-pressure, ikun hemm ukoll support.

Aħna ma rridux inħarsu lejn sistema li qed tagħmel pressure u la qed ikollha riżultati, immorru għall-pressure biss.

Żgur li l-iskejjel jinħtieġu s-support ukoll.

Jien ngħid li aħna morna għal ħafna support iżda fl-istess waqt irid ikun hemm monitoring, pero`, il-main emphasis ma jridx ikun fuq monitoring, għal raġuni oħra.

Ma nistgħux f'daqqa waħda nieħdu l-pendlu lejn naħa waħda.

Irridu niftakru li aħna kellna sitwazzjoni fejn lanqas monitoring ma kien hemm.

Irridu noqogħdu attenti kif se ndaħħlu dan it-tip ta' monitoring li biex ngħidu l-verita`, żgur li hemm bżonnu.

Qed nippruvaw ukoll indaħħlu l-evaluation bħala parti minn kull sistema.

L-evalwazzjoni trid tkun parti minn kull ħaġa li nagħmlu.

Kulħadd irid jagħmel evalwazzjoni ta' dak li qed jagħmel, l-NCC, il-focus groups, kulħadd.

Il-pjan strateġiku jitkellem dwar il-bżonn ta' sistema ta' evalwazzjoni.

B'xi mod, l-iskejjel diġa` bdew jagħmlu tip ta' evalwazzjoni u li issa għandhom bżonn hija t-teknika, it-tools ta' kif għandhom jagħmlu l-evalwazzjoni.

Forsi għall-iskejjel l-evalwazzjoni għadha pjuttost xi impressjoni, idea, m'hijiex fondata u maħduma biżżejjed.

Kif jingħad ukoll fil-pjan strateġiku, importanti li ssir diskussjoni b'mod kritiku, anke minn nies esterni, b'għajnejn esterni, ħalli mhux sempliċement tkun saret diskussjoni imma tkun saret diskussjoni ta' kwalita`.

IĊ-CHAIRPERSON: Hawn min jixtieq jagħmel mistoqsijiet fil-qosor qabel ma niġu għat-tmiem tal-laqgħa?

L-Onor.

EVARIST BARTOLO: Jiena sibtni komdu ħafna u qbilt ħafna ma' dak li ddeskrivejt inti, Ms.Vella, bħala l-identikit ta' min se jkun fil-focus groups.

Huma differenti mill-proposti li ddiskutejtu u nieħu gost li huma differenti għaliex iż-żewġ proposti li rajt jien, huma żewġ estremi.

Mudell minnhom kien wishy-washy wisq, speċi kulħadd jista' jkun fil-focus groups, waqt li l-mudell l-ieħor kien l-estrem, jistgħu jkunu biss dawk li għandhom second degree u li jkunu ppubblikaw barra.

Fil-fehma tiegħi, l-aħħar mudell jeskludi ħafna mit-tip ta' nies li semmejt int. Kif għedt int, il-focus groups iridu jkunu school friendly u li joffru support.

Jien nappella li meta tiġu biex tiffurmaw il-focus groups tersqu aktar lejn il-mudell li qed tipproponi int għax inkella jkunu counter-productive.

Il-mistoqsija li nixtieq nistaqsi hija kwestjoni ta' orjentament ġenerali.

Hemm diversi modi kif iġġib bidliet fl-iskejjel u naħseb li ħadd ma jaħseb li hu infallibbli u għandu xi pillola maġika li se ssolvi l-problemi, imma lili jinkwetani daqsxejn il-fatt li donnu ntgħażel l-orjentament – jekk jien żbaljat ikkoreġini – li l-bidla fl-iskejjel tiġi minn fatturi esterni għall-iskejjel.

Jien naħseb li hemm żewġ fatturi; il-fatturi interni u l-fatturi esterni.

Jekk inħallu l-iskejjel waħedhom, ma naħsibx li se jinbidlu u lanqas hu l-każ li nibdluhom biss minn barra.

Nixtieq inkun naf jekk ikkonsidrajtux l-orjentament ta' l-ischool effectiveness movement li l-aktar li jitfa' enfasi huwa fuq x'inhuma l-fatturi li jgħinu skola tirnexxi.

U ħafna minn dawk il-fatturi ma jiġux minn fatturi esterni imma minn fatturi interni, per eżempju, mid-dinamika bejn l-istaff u l-heads, jew jekk il-head jużax biss l-assistant head biex jagħmillu t-te' jew il-photocopies, u affarjiet oħra bħal dawn.

Dawn huma affarijiet li jiġru u li jkissru l-iskejjel u naħseb tafhom biżżejjed mill-esperjenza tiegħek.

Taħseb li hemm il-periklu li fil-mudell li qed jintgħażel hawnhekk m'aħniex nagħtu biżżejjed enfasi fuq x'inhuma l-ingredjenti biex skola tkun effettiva?

Qed nagħmel riferenza għax-xogħol ta' Peter Mortimer u oħrajn li fl-Olanda, fl-Ingilterra u f'pajjiżi oħra, iffukaw ħafna fuq l-appoġġ li qed issemmi inti għal ġo l-iskejjel.

Tara li qed nagħtu aktar importanza lill-istrutturi esterni milli kif se nintervjenu direttament on the ground u fil-klassi li fl-aħħar mill-aħħar huwa l-post fejn jiġi ġġudikat jekk irnexxilniex jew le?

MARY VELLA: Qed nifhmek u naqbel miegħek li iva, jista' jkun hemm periklu illi għall-għajnuna nħarsu lejn l-estern.

Meta kont qed inwieġeb għall-mistoqsija dwar support u pressure, erġajt għedt illi mingħajr ebda dubju, dak li verament jilħaq lill-istudent u jagħmillu differenza u għandu ħajja daqsxejn twila, huwa dak li jkun maħsub u maħluq fl-iskola u li jrabbi l-għeruq fl-iskola.

Sfortunatment, fl-iskejjel għad hemm ċertu tip ta' ħsieb.

Veru li nirriflettu fuq dak li qed jiġri, pero' jekk se nipprovaw insibu raġuni għaliex xi ħaġa sejra ħażin, għad għandna l-kultura li nagħtu tort lil xi ħadd jew xi ħaġa.

Għadna nħarsu 'l barra minna iżjed milli 'l ġewwa u ħafna mill-iskejjel li qed jirriflettu b'sens ta' impenn kbir, pjuttost iħarsu 'l barra minnhom.

Forsi l-kultura twassalhom li jagħmlu hekk imma ħafna drabi tismagħhom jgħidu jew li s-sillabu ma jippermettix, jew li l-eżamijiet li nħolqu ma jippermettux, jew għaliex m'għandhomx xi ħaġa jew oħra.

Għadna nsibuha tqila biex inħarsu u naraw x'inhu li qed nagħmel jiena, kif qed naħdem, x'inhi l-preparazzjoni tiegħi, kemm jien aġġornat.

Iva, hemm dik it-tip ta' kultura u magħha trabbiet wkoll il-kultura illi wieħed jgħid: ''Jiena se nipprova, imma inti x'inti tagħmel?

X'għajnuna se nieħu jiena?".

Jekk ma noqogħdux attenti, hemm dak il-periklu u bħalissa hemm għajta sħiħa min-naħa ta' l-iskejjel – jiena diġa' tkellimt dwar dan mal-membri ta' l-NCC – li għandhom bżonn l-għajnuna u li aħna rridu ngħinuhom.

Jekk ma noqogħdux attenti hemm ċans li l-iskejjel jibqgħu jagħtu tort l-affarijiet 'il barra minnhom, li m'humiex kif jixtiequ huma u li jaħsbu li huma qed jagħmlu dak kollu li għandhom jagħmlu u l-affarijiet iridu jiġu minn barra.

Irid jinżamm ċertu bilanċ, pero' jien ma naqtax qalbi għax illum l-iskejjel bdew jemmnu li huma jistgħu jagħmlu differenza.

Anke dawk li forsi l-istorja tagħhom dan l-aħħar ma kenitx daqshekk feliċi, qed jemmnu li jistgħu jagħmlu differenza.

Jiġifieri dan is-sens ta' ħsieb qed jikber.

Se nkomplu wkoll it-taħriġ ta' kif isir l-ischool development planning.

Kif konna qed nitkellmu bejnietna d-diretturi flimkien mad-direttur ġenerali, inħossu li l-pass li jmiss huwa pass ta' kwalita' fl-ischool development planning.

Tgħallima l-bażiku pero' issa rridu mmorru għall-kwalita'.

L-iskejjel iridu jaraw x'se jagħmlu bir-riżorsi li għandhom u fejn ma jaslux, nidħlu aħna bħala partners.

Nixtieq insemmi xi ħaġa li ma kontx semmejt qabel.

Jien nixtieq nara partnership jinbena mhux biss bejn skola u focus group, jew skola u NCC, jew skola u d-Diviżjoni ta' l-Edukazzjoni, imma bejn skola u oħra.

Diġa` bdiet issir; jiena mmur fi skejjel u nara ċertu partnership bejn skola fit-tali lokalita' ma' skola f'lokalita' oħra, pero' għad irridu nibnu fuq dan il-konċett u mbagħad hemmhekk nibdew narawha taħdem l-enerġija ta' l-iskola.

Iva, jeżisti periklu iżda l-fatt li aħna konxji tiegħu, naħseb li jgħinna.

(Interruzzjonijiet)

IĊ-CHAIRPERSON: Sur Mizzi, jekk se tagħmel xi rimarka, trid tiġi mal-mejda għax inkella dak li tgħid ma jiġix rekordjat.

IS-SUR CHARLES MIZZI: Punt li rrid ngħid lill-Onor.

Bartolo huwa li l-paradigm li rajna s'issa ġewwa d-diviżjoni kienet li l-curriculum department, issa għandu veru firxa kbira fuq dak li jrid iwassal lejn it-tagħlim, pero' mil-lat ta' effettivita' ta' l-iskola, anke mil-lat ta' relazzjonijiet maniġerjali, qegħdin nippruvaw inġibu bidla oħra biex id-dipartiment ta' l-operations ma jikkonċentrax biss fuq fejn se jintbagħtu l-għalliema, eċċ., imma bil-mod il-mod, ix-xogħol tiegħu jibda jixxiftja u jieħu l-ownership primarja ta' l-ischool development plans.

L-għan huwa li l-operations department ikun qiegħed hemm biex jassigura li l-iskejjel huma effettivi.

IĊ-CHAIRPERSON: Nirringrazzjak ta' dik il-kjarifika.

Insejjaħ issa lill-Onor.

Farrugia biex jagħmel l-aħħar mistoqsija qabel ma naġġornaw.

JEAN PIERRE FARRUGIA: Xtaqt immur għall-paġna 73 ta' l-istrategic plan fejn insibu r-rispons għall-questionnaire li kien sar fl-iskejjel.

Hawnhekk jirriżulta li kienu ħafna mill-iskejjel statali, ħlief għall-iskejjel tas-snajja', li rrispondew il-questionnaire, għall-kuntrarju ta' l-iskejjel indipendenti u tal-Knisja li ma tantx irrispondew.

Dan jista' b'xi mod jirrifletti li l-iskejjel tal-Knisja u indipendenti ma tantx qed iħossuhom parti minn dan il-proċess?

Kumment li xtaqt nagħmel huwa li fl-opinjoni tiegħi, biex dan jirnexxi, importanti li l-ġenituri jifhmu that they have to let go.

Il-ġenituri jridu jserrħu rashom li dak li qed jiksbu t-tfal tagħhom fl-iskola, u issa anke wara l-ħin ta' l-iskola, huwa biżżejjed fejn jidħlu eżamijiet.

Naħseb li jrid jkun hemm paralleliżmu bejn is-sistema edukattiva u s-sistema ta' l-eżamijiet għax inkella m'aħniex se nilħqu l-għanijiet tagħna.

MARY VELLA: Il-figuri ta' rispons għall-questionnaire li bgħatna fl-iskejjel huma dawk li jidhru fid-dokument, pero' rridu ngħidu li l-iskejjel tal-Knisja u dawk indipendenti taw sehemhom f'kull tip ta' diskussjoni li kien hemm, f'kull tip ta' dibattitu u working groups.

Min ġie għall-konferenza seta' jara li dawn l-iskejjel kienu minn ta' quddiem f'kull sens.

Ma ninsewx wkoll li meta bgħatna l-questionnaire kien hemm union action li setgħet affettwat ir-rispons li kellna.

Bl-ebda mod ma nistgħu nieħdu r-rispons li kellna mill-iskejjel tal-Knisja u indipendenti bħala nuqqas ta' interess.

Nista' ngħid li jien kelli numru ta' kuntatti minn skejjel tal-Knisja u indipendenti li nteressaw ruħhom f'dan id-dokument.

Fuq il-punt l-ieħor ta' kemm hu biżżejjed it-tagħlim li qed jingħata, naħseb li fl-edukazzjoni qatt ma nistgħu ngħidu li hu biżżejjed u nixtieq li l-ġenituri ma jgħoddux it-tagħlim fl-iskola bħala biżżejjed, anzi, nixtieq li huma wkoll jinvolvu ruħhom.

Dwar l-assessment, naqbel ma' dak li ntqal.

Irridu sistema ta' assessment li tgħin twassal dawn il-prinċipji.

Il-kwalita' fl-edukazzjoni rridu nġibuha wkoll b'tip ta' assessment li jgħin u li jissapportja dawn il-prinċipji.

L-eżamijiet tas-SEC se jiddeterminaw ħafna t-tip ta' edukazzjoni li trid tingħata.

Tgħid x'tgħid, l-eżamijiet tas-SEC jaffettwaw is-sistema ta' l-edukazzjoni.

Qed nibdew naraw daqsxejn ta' backwash effect.

Irid ikollna sistema ta' assessment li tgħin u tiffaċilita u mhux li twaqqaf, qisna qed nitkellmu b'żewġ lingwi differenti, issa ngħid mod u mbagħad meta niġi għall-assessment ngħid mod ieħor.

IC-CHAIRPERSON: Nirringrazzjak Ms. Vella.

Ġejna fit-tmiem ta' din il-laqgħa pero' naf li l-Onor.

Aguis xtaq jagħmel kumment żgħir.

FRANCIS AGUIS: Sinjura President, bil-permess tiegħek nixtieq nagħmel kumment żgħir.

Nixtieq nirringrazzja lill-membri kollha ta' dan il-kumitat għall-kondoljanzi li ngħatawli fl-aħħar laqgħa tal-kumitat meta jiena ma kontx preżenti minħabba l-mewt tal-papa' tiegħi.

IC-CHAIRPERSON: Grazzi Onor. Aguis.

Għal darb'oħra nixtieq nirringrazzja lilkom, sinjuri, ta' l-attendenza tagħkom u ta' l-interess li qegħdin turu u li jiena persważa li se tkomplu turu tul is-sessjonijiet kollha li se jkollna.

Nixtieq infakkar lill-membri tal-kumitat li jekk għandhom xi mistoqsijiet li jixtiequ jindirrizaw lil dawn is-sinjuri, jgħadduhom lis-segretarja, is-Sinjorina Pauline Abela, ħalli mbagħad jiġu mwieġba fil-laqgħat li jmiss.

Nixtieq nirringrazzja b'mod partikolari lid-Direttur Ġenerali, is-Sur Charles Mizzi u lil Ms Mary Vella, Direttur tal-Kurrikulu, għas-sehem tagħhom fil-laqgħa tal-lum.

Grazzi u l-lejl t-tajjeb lil kulħadd.

Fid-9.10 p.m. il-kumitat aġġorna għal nhar it-Tlieta, 26 ta' Ġunju, 2001 fis-7.00 p.m. bl-istess agenda.


KUMITAT PERMANENTI DWAR L-AFFARIJIET SOĊJALI

LAQGĦA NRU.

It-Tlieta, 19 ta' Ġunju, 2001

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.08 p.m

L-Onor.

Helen D'Amato, President tal-Kumitat, ippresediet.

PREŻENTI

Preżenti kien hemm ukoll il-Ministru ta' l-Edukazzjoni.

L-Iskrivana qalet it-talba.

Il-Minuti tal-laqgħa Nru. 36 li saret fit-30 ta' Jannar, 2001 kienu konfermati.

L-Onor Francis Agius irringrazzja lill-Membri tal-Kumitat għas-sentimenti espressi minnhom fl-aħħar laqgħa tal-Kumitat, wara l-mewt ta' missieru.

PJAN STRATEĠIKU GĦALL-IMPLIMENTAZZJONI TAL-KURRIKULU NAZZJONALI

Il-Kumitat stieden lill-Ministru ta' l-Edukazzjoni, lis-Sur Charles Mizzi, Direttur Ġenerali u lil Ms Mary Vella, Director Curriculum Development, fid-Diviżjoni ta' l-Edukazzjoni, jieħdu sehem fid-diskussjoni.

Minħabba n-numru ta' persuni li ġew mistiedna jipparteċipaw fid-diskussjoni dwar dan is-suġġett, il-President tal-Kumitat issuġġeriet li l-Membri tal-Kumitat jissottomettu mistoqsijiet lill-Uffiċċju ta' l-Iskrivan tal-Kamra sabiex dawn jitressqu lill-persuni konċernati.

Fid-9.10 p.m. il-Kumitat aġġorna għal nhar it-Tlieta, 26 ta' Ġunju 2001 fis-7.00 p.m. bl-istess aġenda.

PAULINE ABELA GĦALL-ISKRIVAN TAL-KAMRA

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 41

It-Tnejn, 25 ta' Ġunju 2001, fis-7.30 p.m.

Il-Kumitat Permanenti dwar ix-Xogħol tal-Kamra se jiltaqa' nhar it-Tnejn, 25 ta' Ġunju 2001, fis-7.30 p.m. fil-Kamra tal-Kumitati fil-Palazz il-Belt, b'din l-agenda:-

Xogħol tal-Kamra.

20 ta' Ġunju 2001 SKRIVAN TAL-KAMRA


LAQGĦA NRU.

It-Tnejn, 25 ta' Ġunju 2001

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta,

fis-7.40 p.m.

Mr Speaker, l-Onor Anton Tabone, ippresjeda.

PREŻENTI

Il-Viċi Prim Ministru u Ministru għall-Politika Soċjali, l-Onor l-Onor Mario Galea, l-Onor Victor Galea Pace, l-Onor Joe Mizzi u l-Onor George Vella.

Il-Minuti ta' Laqgħa Nru 40 li saret fis-16 ta' Mejju 2001, kienu konfermati.

XOGĦOL TAL-KAMRA

Il-Viċi Prim Ministru u Ministru għall-Politika Soċjali nforma lill-Kumitat li l-ħsieb tal-Gvern kien li għal ġranet li ġejjin, il-Parlament ikompli jiddiskuti l-Abbozz ta' Liġi dwar il-Ħarsien ta' l-Ambjent imbagħad wara jibda jiddiskuti l-Abbozz ta' Liġi dwar l-Inbid.

B'riferenza għall-mozzjoni ta' l-Onor Joe Debono Grech dwar ir-regolamenti għal bastimenti żgħar, il-Kumitat qabel li din il-mozzjoni tiġi diskussa f'seduta waħda, nhar il-Ħamis, 5 ta' Lulju 2001.

Il-Viċi Prim Minstru u Ministru għall-Politika Soċjali qal li l-ħsieb tal-Gvern kien li l-Parlament jiltaqa' t-Tnejn filgħaxija, it-Tlieta, l-Erbgħa u l-Ġimgħa, filgħodu u filgħaxija, waqt li l-Ħamis jiltaqa' darba biex jiddiskuti l-mozzjoni ta' l-Onor Joe Debono Grech.

Il-Viċi Prim Ministru u Ministru għall-Politika Soċjali rrefera għall-mozzjoni dwar tneħħija ta' imħallef li kienet ġiet ippreżentata matul is-Seba' Leġislatura iżda li ma kenitx ġiet diskussa fil-Parlament.

Ġie suġġerit li l-Membri tal-Kumitat dwar ix-Xogħol tal-Kamra l-ewwel jiddiskutu xi proċedura għandha tintuża f'dan il-każ u f'każi simili.

Tqajjem il-punt dwar il-ħtieġa ta' laqgħa tal-Kumitat sabiex jiġi diskuss l-Ombudsplan għas-sena 2001 u ġie deċiż li din il-laqgħa ssir nhar l-Erbgħa, 4 ta' Lulju.

L-Onor Mario Galea qajjem il-punt li mistoqsijiet parlamentari jkunu jistgħu jintbagħtu bl-e-mail.

Mr Speaker issuġġerixxa li dan il-punt jerġa' jiġi diskuss qabel tittieħed deċiżjoni.

L-Onor George Vella tkellem dwar il-proċedura li bħalissa qiegħda tintuża għall-pustaġġ ta' ittri minn Membri Parlamentari.

Ġie miftiehem li l-żewġ whips, flimkien ma' xi ħadd mill-Uffiċċju ta' l-Iskrivan tal-Kamra, jiltaqgħu mas-Segretarju Parlamentari l-Onor George Hyzler sabiex tiġi diskussa proċedura li tista' tintuża mill-Membri Parlamentari, bid-deċiżjoni finali tittieħed fil-Kumitat dwar ix-Xogħol tal-Kamra.

Mr Speaker informa l-Kumitat b'korrispondenza li huwa rċieva mingħand l-Onor Dolores Cristina, President tal-Kumitat dwar l-Affarijiet Barranin, dwar il-preżentazzjoni ta' rapporti mill-Membri Parlamentari li jkunu qed jattendu laqgħat internazzjonali.

Il-Kumitat qabel li għandha tintbagħat ċirkolari lill-kap ta' delegazzjonijiet parlamentari fejn fiha tintwera x-xewqa li jiġi ppreżentat rapport dwar il-parteċipazzjoni tad-delegazzjoni f'laqgħat internazzjonali, lill-Kumitat dwar l-Affarijiet Barranin.

Fit-8.27 p.m. il-Kumitat aġġorna għal nhar l-Erbgħa, 4 ta' Lulju fis-6.30 p.m.

SKRIVAN TAL-KAMRA


KUMITATI TAL-KAMRA TAD-DEPUTATI

KUMITAT DWAR L-AFFARIJIET SOĊJALI

AVVIŻ

Laqgħa Nru. 38

It-Tlieta, 26 ta' Ġunju 2001 fis-7.00 p.m.

Il-Kumitat dwar l-Affarijiet Soċjali ser jiltaqa' nhar it-Tlieta, 26 ta' Ġunju 2001 fis-7.00 p.m. fil-Kamra tal-Kumitati fil-Palazz il-Belt b'din l-aġenda:-

Implimentazzjoni tal-pjan stateġiku għall-implimentazzjoni tal-Kurrikulu Nazzjonali - Kontinwazzjoni

20 ta' Ġunju 2001 SKRIVAN TAL-KAMRA